راڤەی راپەڕینی بەردەوام\nراپەڕینی بەردەوام، دەستەواژە، یان چەمكێكە، بەندە ساڵی (1989) دامڕشتووە. راپەڕین، لەسەدەی سەرمایەداریەوە هەیە. بەڵام پاشگری (بەردەوام) دوای راپەڕینی گەلانی ئێران و فەلەستین، لەهزرماندا گەڵاڵە بوو. لە كتێبی (شۆڕشی كوردستان و گۆڕانكاریەكانی سەردەم)دا، وەكو تێزێكی شۆڕشگێڕانەی نوێ، لە رشتەی (7) و لە لاپەڕە (228)ەوە هەتا (265) چەمكەكەم راڤە كردووە. لەم تێزەدا، بۆ یەكەمین جاریش، لەئەدەبیاتی سیاسی كوردایەتی دا، شۆڕشی چەكداری وەكو ستراتیژی رزگاری، دوای ئەنفالەكان و هەرەسهێنانی بلۆكی شورەوی و پەیمانی وارشۆ، رەتكراوەتەوە (دەیڵێمەوە وەكو ستراتیژ نەك سەراپا رەتكردنەوە!) لە (8) پاشكۆی كتێبەكەشدا، بەئاماری سەرجەم بزوتنەوە چەكداریەكان، دیسان بۆ یەكەمین جار لەناو ئەدەبیاتی چەپەكاندا، سەلمێندراوە كە زۆربەی خەباتی چەكداری لەدوای جەنگی یەكەمەوە، شكستی خواردووە. كە دەكاتە (18) بزوتنەوەی چەكدار، بزوتنەوە بەردەوامەكانیشمان باسكردووە كە دەكاتە (16) دانە، بەسێ بەشی كوردستانەوە. بزوتنەوە چەكدارە بەزێندراوەكانیشمان ژماردووە كە (24)ن. ئەمەش پێچەوانەی ئەو یاساو رێسایەی باس دەكرا، گوایە خەباتی چەكداری تاقە رێبازی رزگاری گەلانی ژێر دەستەیە.\nسەرەنجامەكانی تێكڕای خەباتی چەكداری لە مێژودا، سەركەوتن، شكست و بەردەوامەكانیان، لەگەرمەی ئەنفال و نیمچە هەرەسی خەباتی چەكداری باشوری كوردستاندا، ئێمەی گەیاندە ئەو باوەڕە كە بەدرێژایی مێژوو، بەرپاكردنی خەباتی چەكداری، بەپێی هاوكێشە سیاسی، عەسكەری، هاوپەیمانی و دوژمنەكان نەبووە، هەتا شۆڕشی ئەیلولی (1961) بزوتنەوەكان لۆكاڵی بون. لە شۆڕشی ئەیلولدا پەرەیسەند، سەرەڕاش، وەكو ستراتیژی چەكداری شكستی خوارد.\n(شۆڕشی نوێ)یش، دیسان وەكو ستراتیژی رزگاری شكستی خوارد. ئەگەر داگیركردنی كوێت‌و راپەڕین نەبونایە، ئەنفال لەسەرانسەری باشوری كوردستاندا دەسپێنرا. گەلی كوردستان، بەدەردی گەلی ئەرمەنستان دەبرا. كە راپەڕینی (1991) بەرپاكرا، ئەمیش دەریخست، ستراتیژی چەكداری، تەنها دەتوانێ لە خزمەتی راپەڕیندا، كاریگەری هەبێ. نەك وەكو ستراتیژی عەسكەری بە تەنها سەركەوتن بەدەستبهێنێ!\nئەم مشتومڕە لەناو یەكێتی و شۆڕشدا لەساڵی (1982) ەوە، سەریهەڵداوە. هەبوە پێیان وابوو، بەخەباتی چەكداری پەتی سەركەوتن بەدەست دێ. تەنانەت هەشبون، باوەڕیان وابوو، بەستراتیژی چەكداری هەر چوار بەشەكەی كوردستان پێكەوە، كورد سەردەكەوێ. تا ئێستاش هەمان ئایدۆلۆژیەت و پاشماوەكەی ماوە.\nجیاوازی دۆخی راپەڕینە بەردەوامەكان\nراپەڕینی گەلانی ئێران (1978) بەرپاكرا، بەبێ ئەوەی شۆڕشی چەكداریان لەئارادا هەبێ. یان لەكاتی راپەڕیندا هانایان بۆ چەك بردبێ. راپەڕینی فەلەستین، دوای (23) ساڵ لە خەباتی چەكداری (1965-1988) بەرپاكرا. واتا: شۆڕشی چەكدرای هەبێ و نەبێ، ئەگەری راپەڕین لە ئارادایە.\nكە شۆڕشی گەلانی ئێران بەرپابوو، هێشتا دەهەیەك بۆ كۆتایی جەنگی سارد مابوو. كە راپەڕینی فەلەستینیش بەرپاكرا، سەرەتای هەرەسی بلۆكی شورەوی و كۆتایی جەنگی سارد بوو. بەم هەرەسەی شورەوی و پاشكۆكانی، پشتیوانی ستراتیژی نێودەوڵەتی فەلەستین، شكستیان خوارد، بەڵام راپەرین هەر بەرپاكرا. كەوابێ: هەلومەرجی جیهانیش، هەرچیەك بێ، كە زەمینەی راپەڕین رەخسا، بەرپا دەكرێ.\nهاوزەمان، ئۆروپای رۆژهەڵات رابون و بەكەمترین قوربانی، زۆرترین دەوڵەتیان لە داگیركاری و هەژمونگەری زلهێزێكی جیهان (شورەوی) رزگار كرد.\nنە لە ئێراندا پارتی پێشڕەو هەبوو (ئیمام خومەینی رابەر بوو). نە لە ئۆروپای رۆژهەڵاتیشدا، حیزب كاریگەری چارەنوسسازی مابوو. سەرۆكی سەندیكای پۆلۆنیا، نەخوێنەوار و نەناسراو بوو، رابەرایەتی راپەڕینەكەی كرد و سەریشكەوت. چونكە كلتوری دەسەڵاتیان هەبوون خۆیان گرت. وڵاتانی دیكە، تەنانەت سەندیكاشیان نەبوو، سەركردەی ناوداریشیان نەبوو، هەریەكی تایبەتمەندێتی خۆیان هەبوو، لەبەرپاكردن و سەرخستنی راپەڕیندا.\nدوای زیاتر لە سێ دەهە، بەهاری عەرەبی سەریهەڵدا. مەخابن، گەلـێ هۆكار شكستیان پێ دێنێ. تونسی لێدەركەین، باقیەكەی (لیبیا، سوریا، یەمەن) بەتراژیدیا كۆتاییان هات. میسریش، سوپا چارەسەری تایبەتی سەپاند. هۆی سەرەكی شكستەكەیان، زاڵبونی هێزە ئیسلامگەراكان و تێكەڵاوكردنی خەباتی چەكداری و راپەڕینە.\nدەهەیەك دوای بەهاری عەرەبی، لەباشوری ئەفریقیا، سودان و جەزائیر، پارسەنگی شكستی راپەڕینی بەردەوامیان دایەوە، بەبێ ئەوەی هانا بۆ چەك ببەن، توانییان بە كەمترین قوربانی دوو سیستەمی دەیان ساڵە سەپێنراو بكەنە مەسخەرەی رۆژگار. هەتا ئێستاش بۆ پاكژكردنەوەی پاشماوەی رژێمەكان بەردەوامن. ئەمەش لەم سەردەمەدا كە:\nجیهان فرە جەمسەرییە. كۆنترۆڵی نێودەوڵەتی نەماوە. بازاڕەكان دەروازەی بەرژەوەندییە جیهانی و ئیقلیمییەكانیان كردۆتەوە. كورتیەكەی دوو دەهەیە، سەردەم سەردەمی جیهانگیرییە.\nرژێمەكان، سوپای بەهێزو دەزگای موخابەراتی تۆكمەیان هەس. كەچی لەم سەردەمەدا و لەكاتێكدا، بەهاری عەرەبی، كراوەتە قوربانی سیاسەتی نەریتخوازی‌و هەڵەی تێكەڵاوكردنی خەباتی چەكداری و راپەڕینی بەردەوام، دەبینین، راپەڕین، بە ناوەرۆكە راستەقینەكەی و بەگیانە هاوچەرخەكەی، لە قۆناغی یەكەمدا و بۆ گۆڕینی دوو رژێمی بەهێز، یەكێكیان جەزائیرە، كە بە شۆڕشی ملیۆنێك شەهید، هاتۆتە دی، سودانیش بە كودەتاو (30) ساڵ حوكمڕانی، دەڕوخێنن. راپەڕینەكانیش بەبێ هێزی چەكدار، بەردەوامن. كە پێ دەچێ، پەندیان لەشكستی راپەڕینەكانی بەهاری عەرەبی وەرگرتبێ، بۆیە، نە راپەڕینەكان تێكەڵاوی خەباتی چەكداری دەكەن و نە رێگەش بە لایەنە ئیسلامگەراكان دەدەن، جڵەوی راپەڕینە بەردەوامەكە بگرنە دەست. هەردوو ئەم راستیەش، وەكو پرنسیپ، نهێنی سەركەوتنی راپەڕینی ئەمجارەن لە سودان و جەزائیر.\nدوژمنایەتی گەندەڵی و ئامانجی سەرەكی\nراپەڕینی گەلانی ئێران، بۆ روخاندنی رژێمی شا و راپەڕینی گەلی فەلەستین، بۆ رزگاری فەلەستین بوو. راپەڕینی گەلانی رۆژهەڵاتی ئۆروپا، بۆ سیستەمی دیموكراسی و راپەڕینی كوردستان، بۆ رزگاری و دیموكراسی بوو. راپەرینی بەهاری عەرەبی، بۆ روخاندنی دكتاتۆرەكان و سیستەمی دیموكراسی و تاڕادەیەكیش دژایەتی گەندەڵی. بەڵام..\nراپەڕینی بەردەوامی جەزائیر و سودان، ئامانجە سەرەكیەكەیان زۆرتر، دوژمنایەتی گەندەڵییە. ئەویش بەدەرس وەرگرتن لە شكستی راپەڕینەكانی بەهاری عەرەبی، دەیانزانی، بەبێ گۆڕینی سیستەم و دەسەڵات، مەحاڵە گەندەڵی ریشەكێش بكرێ. با سوكە پێناسەیەك بۆ گەندەڵی بكەین:\nگەندەڵی، لە زۆربەی فەرهەنگ و لێكدانەوەكاندا، وا لێكدەدرێتەوە كە دەسەڵات بۆ كاری ناڕەوا، خراپ بەكاردەهێندرێ، ئەویش لە پێناو دەستكەوتی تایبەتی و مشەخۆری. دزێوترین دیاردەكانی گەندەڵیش: خزم خزمێنە، بەرتیل وەرگرتن، سەرانە سەندن، بەكارهێنانی پێگە، دەسەڵات، هێزی چەكدار، فرت و فێڵ، بۆ دەستكەوت و بۆ كەسوكارو دەستەگەری. دەسەڵاتداری گەندەڵ و مشەخۆرەكانی دەسەڵات، لەماوەیەكی كەمدا، دەبنە ملیۆنێر، بەڵكو ملیاردێریش. هەركاتێكیش دەسەڵاتداری گەندەڵكار، مەترسی بكەوێتە سەر، هانا بۆ تیرۆر و تۆقاندن و خۆسەپاندنیش دەبات. زەق و رەق، تەواوی پرنسیپەكانیش پێشێل دەكات.\nگەندەڵی، هەروەكو مادە بێهۆشەكان، وەكو ئافات وایە. زوو چارەسەر نەكرێ، سەراپا سیستەم و دەسەڵات دەگرێتەوەو دەبێتە مایەی ئەوەی دەسەڵات و سەكردەكان، لە بەرچاوی رای گشتی دا، دابڕزێن. سەرەنجام خەڵك یان لە هەڵبژاردندا، حیزبە گەورەكان دەخات. یاخود لە راپەڕیندا تەفروتونایان دەكات. بۆ نمونە، عومەر بەشیر، سەرۆكی سودان، پارتەكەی ناوی كۆنگرەی حوكمڕانییە (31) ملیار دۆلاری هەیە. (5) هەزار سەیارەی مودیل بەرز و سێ هەزار كۆمپانیای بازرگانیان هەیە. ئەم پارتە خاوەن (1500) بارەگاو ماڵە. كە تەنها لە پایتەختدا تەلاری پارتەكە بە (50) ملیۆن دۆلار كڕاوە. لە هەموشی سەیرتر (1185) بارەگاو لقی حیزبەكە هەیە. بەڵام كە جەماوەر لێیان راپەڕی، یەك بارەگاو یەك كۆمپانیاو یەك كاروانی سەیارەی گوللە نەبڕ، فریایان نەكەوت، ئێستا سەرۆك زیندانە و هاوڕێ و خزم و شەریكە گەندەڵەكانیشی گیراون. تەنانەت هەڵیان كوتایە سەر ژوری نوستنەكەشی!! لە جەزائیری یەك ملیۆن شەهیدیشدا زیاتر لە (180) كاربەدەستی گەندەڵ زیندانن. زۆربەیان تێكۆشەر بون، بەڵام ئێستا سەرشۆڕی كەسوكاری شەهیدانیشن!!\nگەندەڵی و هزری رای گشتی\nگەندەڵی، لەم هەلومەرجەدا، بۆتە ناونیشانی سەرەكی رای گشتی گەلان. تایبەت نەوەی دوای جەنگی سارد. تەواو چەسپیووە، هەتا سیستەم و حكومەتەكان، لە بنەڕەتەوە نەگۆڕێن، مەحاڵە، گەندەڵی و گەندەڵكاران، سزا بدرێن. چ مەعقولیەتێكی تیایە، لە عێراقدا زیاتر لە (600) ملیار دۆلار دزرابێ و (6) ملیۆن ئاوارەی هەبێ و دوو ملیۆن بێوەژن و بێكاری بێڕادە، خەڵك چۆن دژی حوكمڕانی وا راناپەڕێ، ئەگەر چارەسەری دەست‌و برد نەدۆزرێتەوە.\nلەم هەلومەرجەی سەردەمی جیهانگیریدا، دەستەواژەی گەندەڵی، تازە هەرگیز لە هزری رای گشتی دەرناچێ. بەڵكو بۆتە ئامانجی سەرەكی راپەڕیوان و ناڕِەزاكان.\nرەوایی و ناڕەوایی حیزبە سیاسیەكان، هەروەها كەسایەتیە سیاسیەكانیش، بەندە بە رادەی ریشەكێشكردنی گەندەڵی. نە مێژوو، نە بنەماڵە، نە دەسەڵات و نە هێزی چەكدار، تەنانەت قوربانیەكانیش، دادی هیچ لایەك نادات، ئەگەر راستگۆ نەبن لە ریشەكێشكردنی گەندەڵیدا. سەرەڕای ئەوەی كە خەسڵەتی هاوبەشی كاربەدەستە گەندەڵكارەكان، ئەوەیە هەتا لەخۆیان نەقەومێ، ناكاونە خۆیان. كاتێك لێشیان دەقەومێ، تازە فریای پارەی ژێرزەمینەكانیان ناكەون.\nهەر ئەم دیاردە (سیاسی – كۆمەڵایەتیە) نوێیەش، لەدژایەتی گەندەڵی دا، وەكو وشیاریەكی رای گشتی، لەم سەردەمەدا، وا دەكات دەهە و دوو دەهەی ئایندە، دادپەروەری (ئابوری – كۆمەڵایەتی – سیاسی – گەشكردنی ناوەندو دەوروبەر) ببێتە ئامانجێكی سەرەكی تری خەباتی (دیموكراسی - دادپەروەری) هاوچەرخ. واتا:\nدژایەتی گەندەڵی، دەبەسترێتەوە بەگۆڕانكاری ریشەیی لە سیستەمی حوكمڕانی. گۆڕانكاری لە سیستەمی حوكمڕانیش، دەبەسترێتەوە بە ئامانجی دادپەروەری، ئەمەش، تایبەتمەندی رووداوی سیاسی دیاردەو دەركەوتە كۆمەڵایەتی نوێەكانی سەردەمەكەیە. كە چاوەڕوان بین، شانۆی سیاسی دەهەو دوو دەهەی ئایندە، بزوتنەوەو ململانێی كۆمەڵایەتی، هەروا هێزی كارەكتەری سیاسی، بە بەرنامەو ستراتیژی نوێش بێنێتە ئاراوە. كە سەراپا جیاواز دەبێ، لە دیاردە كۆمەڵایەتیە كۆنەكان و سیاسەتە بەسەرچوەكان، لەتەواوی ناوچەكەدا. ئیدی چەمكە چینایەتی و نیشتمانیە كلاسیكیەكان، كاژی كۆنیان توڕ دەدەن و چەمكی نوێ، بە ئاراستە و ستراتیژی دادپەروەری، دەبنە ئایدیۆلۆژیەت و فەلسەفەی سیاسی، بۆ دەوڵەتە سەربەخۆكان و هێزە رزگاریخوازەكانی نەتەوە ژێر دەستەكات.\nراپەڕینی بەردەوامیش، لە رۆژهەڵاتی ناوەڕاستدا، دەكرێنە شا رێبازی سەركەوتنی ستراتیژیە نوێكە. بێ جیاوازی ناسنامەی ناسیۆنالیستی و تایفەگەری حكومەتەكان. تەنانەت هی شۆڕشگێڕەكانی رابردوش!!


ژیاننامەی ئەمیل زۆلا لە تارواگە لەندەنییەكەیدا – سه‌رده‌م\nژیاننامەی ئەمیل زۆلا لە تارواگە لەندەنییەكەیدا\nنووسنی: ندي حطيط\nئێوارەی شەوی هەژدەی مانگی تەموزی ساڵی 1898، بەریتانیا وڵاتێك بوو، بێ هیچ بەربەست و ئاستەنگێك، ئامێزی بۆ سیاسییە یاخی و هەڵگەڕاوەكان كردبووەوە، ئەمیل زۆلا (1840- 1902)، رۆماننوس و شانۆنوس و رۆژنامەنوس و یەكێك لە گرنگترین رۆشنبیرەكانی فەرەنسا لە نیوەی دووەمی سەدەی نۆزدەهەم، بڕیاردەدا لە پاریس، كە زۆری خۆشدەویست، رابكات و لێی دوور كەوێتەوەوە. بڕیاردەدا ماڵ و خێزانەكەی جێبێڵێت، سواری بەلەمێكی بچووكی دەریایی دەبێت، لە كەناڵی ئینگلیزی بە ئارستەی بەندەری (دۆفر)ی دورگەی بەریتانی دەكەوێتەڕێ.\nلەم راكردنەدا، ناودارترین ئەدیبی فەرەنسا، جگە لە تاقە بیجامەیەكی نووستن كە پێچابووی لە رۆژنامەیەكی دوێنێوە، كاتی ئەوەی نەبوە جل و بەرگی دیكە لەگەڵ خۆی ببات. ئیدی بەو پۆشاكەی بەری و بە ئینگلیزییەكی خراپی شەق و شڕو بە بڕێكی زۆر كەمی پارە، دەگاتە مەنفا ئینگلیزییەكەی كە بە ویستی خۆی هەڵیبژاردبوو. دەگاتە ئەوێ و بۆ ماوەی ساڵ و نیوێك، چەندین شەوی تاریك، لە نێوان ئوتێل و شوقە راخراوەكاندا دەباتە سەر. بەم دواییانە لە لەندەن، نووسەری بەریتانی (مایكل رۆزن) لە كتێبێكدا بە ناوی (دیارنەمانی زۆلا)، وردەكاری ئەو ماوەیەی ژیانی زۆلا بڵاودەكاتەوە.\nزۆلا، ئەم كۆچبەرە ناودارە، كە كەس نەیبینیوە رۆژێك لە رۆژان پێبكەنێت، لەوانەیە باشترین نموونەی رۆشنبیریی خاوەن هەڵوێست بێت لە فەرەنسای سەدەی نۆزدەهەم، رۆشنبیرێك پابەندبوونی خۆی بە بەهاكانی دادپەروەی، برایەتی، یەكسانیی، لەدەستنەدابوو. دژ بە رەگەزپەرستی بوو، لایەنگری هەژارو نەداران بوو. هەمو ئەوە لەكاتێكدا بوو، مشتومڕ درەبارەی كێشەی (ئەلفرێد داریفۆس)، لە فەرەنسا و لەسەر ئاستی دەزگا باڵاكانی حومكڕانیدا، پڕ ببو لە رەگەزپەرستی و رق لێبوونەوە لەوانی دیكە. ئەمیل زۆلا یەكێك بوو لەو بەرگریكارانەی، لە رۆژنامەكانی پاریسدا، بە دەنگی بەرز، بەرگری لەو ئەفسەرە (داریفۆس) تۆمەتبارە دەكرد- وەك دواتر دەردەكەوێت بە ناحەق تۆمەتبار كرابوو- تۆمەتەكەی ئەوە بوو گوایە، لە ساڵی 1894 بەڵگەنامەی نهێنی سەربازیی، داوە بە سەفارەتی ئەڵمانیا. زۆرلا هەمیشە لەو باوەڕەدا بووە، ئەو تۆمەتە راست نییە و هەڵبەستراو بووە، ئەم ئەفسەرە بەستەزمانە، تەنها لەبەر ئەوەی جوولەكە بووە، ئەو تاوانەی خراوەتە پاڵ. هەموو دەسەڵاتدارانی فەرەنساش، كاریان بۆ ئەوە كردووە یان پلانیان بۆ ئەوە داناوە، تۆمەتبارە راستەقینەكە بشارنەوە. چونكە نابێت و جوان نییە، بۆ نوخبەی دەسەڵاتداری فەرەنسا كە ناپاكەكە یان خائینەكە فەرەنسی ئەسڵ بێت!\nزۆرلا بەو بڕیارە رازینەبوو كە دەرحەق بە تۆمەتباركردنی داریفۆس درا، لەمبارەیەوە نامەیەكی كراوەی بۆ سەرۆكی ئەو كاتی فەرەنسا نووسی، نامەكە لە لاپەڕەی یەكەمی رۆژنامەیەكی رۆژانەی پاریس بڵاوكرایەوە و بووە یەكێك لە بەڵگەنامە هەرە گرنگەكانی مێژوی ئەدەب و سیاسەت. زۆلا بێ ترس و سڵەمینەوە، سەرزەنشتی دەزگاكانی فەرمانڕەوایی فەرەنسای كرد، بەتایبەت سەرزەنشتی بەرزترین سەركردەكانی سوپای فەرەنسای كرد، بەوە تۆمەتباری كردن رێگریی و بەربەست دەخەنە بەردەم دادپەروەریی و لایەنگری رەگەزپەرستی و دژ بەوانی دیكەن و بە شێوەیەكی ناڕەوا دژ بە داریفۆس كاردەكەن. ئەوە ترۆپكی ئازایەتی و بوێری رۆماننوسی فەرەنسی بوو كە لەو ساتەوەختەدا لە لووتكەی نەمریی ئەدەبیدا دەژیا، نەك تەنها لە فەرەنسا، بەڵكو لەو جیهانەشدا كە بە زمانی ئینگلیزی دەدوان. ئەم ناوبانگەی زۆرلا دوای بڵاوبوونەوەی رۆمانە مەزنەكەی بوو: (بنەماڵەی رۆگن- ال روغن- ماكار) كە گەشتبووە بیست بەرگ و تێیدا مێژوی فەرەنسای دەگێڕایەوە، لە سەردەمی ئیمپراتۆریەتی دوووەم و لە میانەی نەوەكانی ئەو بنەماڵەوە، وەرچەرخانە سیساسی و كۆمەڵایەتیەكان دەگێڕێتەوە.\nزۆرلا لەو بڕوایەدا بوو، دوای بڵاوبوونەوەی ئەو نامە كراوەیەی، بە تۆمەتی سوكایەتیكردن بە دەسەڵات و دادگا، تۆمەتبار دەكرێت. ئەوەش بۆ ئەو دەرفەتێكە- بە سوود وەرگرتن لە ناو و ناوبانگە ئەدەبییە بێ سنوورەكەی- ئەو بەڵگە و دەلیلانە بخاتە بەردەست رای گشتی كە بێتاوانی داریفۆسی ئەفسەر دەسەلمێنێت و تۆمەتبارە راستەقینەكە ئاشكرا دەكات. بە راستیش هەر ئەوە بوو روویدا، زۆلا تۆمەتبار كراو حوكمدرا، دادگا بەبڕی سێ هەزار فرەنك و زیندانیكردنی بۆ ماوەی ساڵێك حوكمیدا. جگە لەوە دادگا چیتر رازی نەبوو، چاو بە دۆسێی كێشەی داریفۆسدا بخشێنێتەوە كە لە زینداندا بەندكرابوو. زۆلا ویستی ژەهری زیندان بخواتەوە، واتە لە زیندان بمێنێتەوەو ببێت بە سوقرات-ێكی تازە. بەڵام خێزانەكەی و هاوڕێكانی، قەناعەتیان پێكرد، راكات بۆ بەریتانیا. لەوێ و لە میانەی نووسین لە رۆژنامەكانی فەرەنساوە، فشار بخاتە سەر حكومەتی بەریتانیا، تا دادگاییەكە دووبارە بكرێتەوە و سەرلەنوێ چاو بە دۆسێی كێشەكەی داریفۆس-دا بخشێنرێتەوە.\nئەو گەشتەی زۆلا بۆ لەندەن، یەكەم سەردانی نەبوو، پێشتر لە كۆنگرەی سەندیكای رۆژنامەنووسای بەریتانیا، وەك میوانی شەرەف پێشوازی لێكرابوو، ناوەندە رۆشنبیریی و كەلتوورییەكان پێشوازییان لێدەكردو خەڵكی هەڵپەیان بوو بۆ ناسینی و بۆ بینینی. بەڵام گەشتنی ئەمجارەی بۆ دۆفر، تاڵ و ناخۆش بوو، چونكە هیچ كەسێك لە پێشوازیكردنیدا نەبوو. دواجار بەتەنها و بەدڵێكی شكاوی خەمبارەوە، لە ژوری ئوتێلێكی پیس و پۆخڵی نزیك وێستگەی شەمەندەفەری فیكتۆریا، گیرسایەوە. دڵی بۆ پاریس لێیدەداو ترسی لەوە بوو دەسەڵاتدارانی فەرەنسا، بیگرن و رادەستی لەندەنی بكەنەوە.\nنووسەری كتێبی (دیارنەمانی زۆلا- اختفا‌و زولا)، لە میانەی چەندین شایەت و بەڵگەنامە و وێنەی فۆتۆگرافییەوە، وردەكارییەكی زۆر جوان و نایابی ژیانی رۆژانەی زۆلا لە لەندەن دەخاتەڕوو. هەر لە یەكەمین چركەساتی گەیشتنی و بەسەربردنی رۆژی یەكەمی بە كڕینی جل و بەرگی ژێرەوە، بۆ هاتوچۆو گواستنەوەی لە نێوان ئوتێل و شوقە ئینگلیزیە خراپەكاندا و دەستكردنی بە نووسینی رۆمانە تازەكەی (جارێكی دی- مرە اخری)، لەوێشەوە بۆ رۆشتن بە پێ یان بەسواری پاسكیل، بەنێو گەڕەك و كوچەو كۆڵانە هەژارنشین و ناخۆشەكانی لەندەن و سەرسوڕمانی بە چێشتخانەی ئینگلیزی و جوانی ئافرەتانی ئینگلیز.\nنووسەری كتێبەكە دەڵێ زۆلا لە پابەدبوونی بە بەهاكانی كۆماری فەرەنسا كە شۆڕشی فەرەنسی هێنابوویە ئاراو جێگیر كرابوون، كەسێكی چەپی ئازاد بوو. بەڵام پێدەچێت و وادیارە ئەو بەها پێشكەوتووانەی، لەگەڵ هەڵوێستی بەرامبەر بە ئافرەت نەدەگونجا. ئەو لە پاڵ هاوسەرەكەیدا، بە ئاشكرا مەعشوقێكی دیكەی هەبوو، لەم مەعشوقەی كوڕو كچێكی هەبوو، هاوسەرەكەی هیچی بۆ نەمابووەوە تەنها ئەوە نەبێت بەو واقیعە تازەیە رازیببێت و مامەڵەی لەگەڵدا بكات. زۆلا لەو نامە زۆرانەی كە لە لەندەنەوە دەینارد بۆ هاوسەرەكەی، بە وردی چاودێری و بەدواداچوونی بۆ فێربوون و پێشكەوتنی (جاكۆب)ی كوڕی لە خوێندنەكەیدا دەكرد، بەڵام لە بەرامبەر ئەمەدا، قەناعەتی بەوە بوو (دینیس)ی كچی، ببێت بە ژنی ماڵ و ببێت بە (هاوسەرێكی بچكۆلانەی نەرمونیان).\nنووسەری كتێبەكە دەگاتە ئەو بڕوایەی زۆرلا، لە بارودۆخە لەندەنییەكەیدا، نەیتوانیوە واقعی ژیانی رۆژانەی كۆنترۆڵ بكات- پێشتر زۆلا بەوە ناسرابوو كە مرۆڤێكی جدیی و تووندە- كەچی لە لەندەن وا دەردەكەوێت وەك ئەوەی بەراستی لە زینداندا بێت. ئەمە لە كاتێكدا بوو لە هەموو رۆژنامە گەورەكانی لەندەندا، وتارگەلێكی زۆری لەسەر نووسرا، تێیدا ئاماژەیان بە بوێری و ئازایەتیە بێ وێنەكەی دەكرد. ئەوەی نەهامەتییەكانی زۆلای زۆرتر كردبوو، شێوازی خواردنی گۆشت بوو لای ئینگلیزەكان، ئینگلیزەكان شتێكیان بەناوی خوێوە نەدەزانی، سەوەزەواتیان بێ رۆن لێدەنا، كێكییان بە میوەی گەرمەوە پێشكەش دەكرد.\nدوای ساڵێك لە ژیانی تاراوگە، بارودۆخی ناوخۆیی فەرەنسا گۆڕانی بەسەردا هات، ئەو كەسە ناپاكەی نهێنییە سەربازییەكانی فەرەنسای دابووە ئەڵمانیا، دانی بە تاوانەكەی خۆیدا نا. بەم شێوە لێبوردنێكی تایبەت بۆ داریۆفس دەركرا، بێ ئەوەی بێتاوانبوونی بۆ دەربكرێت و گەڕایەوە ناو ماڵ و مناڵی. بەوەش زۆلا توانی بگەڕێتەوە بۆ پاریس. بەڵام هەندێ ناوەندی بڕیار لە دەسەڵاتی فەرەنسا، هەرگیز لە زۆلا خۆشنەبوون، لەپای ئەو هەڵوێستە ڕوون و ئاشكرایەی لە كێشەی داریفۆس دا هەیبوو، گوایە ئەو هەڵوێستەی زۆلا، لە كبریائی ئەوانی دابەزاندووە. بەم شێوەیە دوای ماوەیەكی زۆر كورت، زۆلاو هاوسەرەكەی، لە ژووری نووستنەكەیاندا بە خنكاویی دۆزرانەوە، پێدەچوو كاری خنكاندنەكە بە دەستی ئەنقەست بووبێت، چونكە سەری دوكەڵكێشی ژورەكە داخرابوو. وەلێ لێكۆڵینەوەكانی پۆلیسی فەرەنسی، هیچ كەسێكی تۆمەتبار نەكرد. بەم شێوەیە ئەو ئەفسانەیەی ئەدەب، بە مردنێكی پێشوەخت و ئاڵۆز كۆتایی پێدێت و فەرەنسا و جیهانی لە قەڵەمێك بێبەش كرد، وەك شاخێك وابوو، هەموو شێوەكانی زوڵم و زۆرداری و رەگەزپەرستی رەتدەكردەوە.\nفەرەنسا دواتر هەستیكرد خاوەنی (انی اتهم ….)ی لەدەستداوە، هەر بۆیە دواتر تەرمەكەی دەگوێزرێتەوە بۆ گۆڕستانی نەمران و لەپاڵ فیكتۆر هیگۆو ئەلسكەندەر دۆما، بەخاك دەسپێردرێت. بەڵام رۆحی رەگەزپەرستی فەرەنسی كە زۆلا لە دژی دەجەنگا، هەرگیز بەخاك نەسپێردراو كۆتایی پێنەهات. بگرە بە شێوەیەكی چڕتر و خوێناویتر گەڕایەوە. بە تایبەت لە ساڵانی سییەكانی سەدەی بیستەم و جەنگی دووەمی جیهانیدا، لەژێر سایەی حكومەتی فیشی كە دەستی لەگەڵ نازییەكان تێكەڵ كردبوو. ئەمە جگە لە ئەڵقە هەرە خوێناوییەكەی ئەو رۆحی رەگەزپەرستییە كە لە میانەی جەنگی جەزائیر دەركەوت.بەڵام ئەوەتا وا جارێكی دی و سەرلەنوێ، روخسارە دزێوەكەی دەركەوتەوە، ئەویش لە میانەی مشتومڕی هەڵبژاردنی سەرۆكایەتی فەرەنسا كە زۆری نەما بوو كاندیدی راستڕەوی توندڕەوی فەرەنسا، كورسی سەرۆكایەتی كۆماری برایەتی و دادپەروەریی و یەكسانی، بەدەستبێنێت.\nكتێبی (دیارنەمانی زۆلا)، بێ هیچ گومانێك، كتێبێكی نایابە. وەلێ پێویستە دوورتر بخوێنرێتەوە لەوەی تەنها ژیاننامەی رۆژانەی پەنابەرێكی سیاسی دیكەیە. بگرە ئەوە پێشبینییەكی رەشبینە و وامان لێدەكات دووچاری دڵەڕاوكەیەكی موزمین ببین، بەوەی ئەوەی دیارنەماوە، بریتییە لەو رۆحی دادپەروەرییەی نموونەكەی لە زۆلادا بەرجەستە ببوو.\nسەرچاوە:الشرق الاوسط، یەك شەممە، 28 مایۆ 2017.


Home›ئابووری›بڕە پارەیەکی زۆری عێراق بەهەدەر چووە کە بەسە بۆ بنیاتنانی دەوڵەتێک\nلە ساڵی 2003ەوە عێراق بڕی 1 ترلیۆن زیاتر بودجەکەی بووە، لەو پارەیەش 250 ملیار دۆلاری بە گەندەڵی بەفیڕۆ چووە، شارەزایەک دەڵێت: “ئەو پارانەی عێراق کە بە هەدەر چوون، لەو بڕە زیاترن و بەسن بۆ بنیاتنانی دەوڵەتێک”.\nعەلی عەلاوی وەزیری دارایی عێراق دەڵێت: “ئەو پارانە بە بێ پرس و بێ گەڕانەوە بۆ وەزارەتی دارایی کاتی خۆی بەفیڕۆ چوون و تەنیا چەند کەسێک سوودمەند بوون لێی”.\nمەنار عوبەیدی شارەزای بواری ئابووری دەڵێت: “ئەو پارەیەی بە هەدەر چووە لەو ماوەیەدا، زۆر زیاترە لەوەی عەلاوی باسیدەکات، ئەو دەڵێت: “لە نێوان ساڵانی 2008 – 2014 کە نوری مالیکی سەرۆکوەزیران بووە، زۆرترین پارەی عێراق بە زایە چووە”.\nعوبێدی دەڵێت: “ئەو پارەیەی لە عێراق بەفیڕۆ چووە، زیاترە لە 450 ملیار دۆلار، کە دەکاتە 40٪ی کۆی بودجەی عێراق لەساڵی 2003ەوە”.\nبەوتەی شارەزایان “400 – 450 ملیار دۆلار بەسە بۆ بنیاتنانی 400 هەزار قوتابخانە، یان 20 هەزار نەخۆشخانە، کە نموونەیی بن و تێچووی هەر دانەیەکیان 20 ملیۆن دۆلار بێت”.\nهاوکات ئەو پارەیە بەشی کڕینی 28 هەزار فڕۆکەی F-16 دەکات کە نرخی هەر یەکێکیان 16 ملیۆن دۆلارە، یان بەسە بۆ ئەوەی هەموو عێراقییەک 10 هەزار دۆلاری پێبدرێت.\nپێش ساڵی 2003 لە هەموو عێراق 850 هەزار فەرمانبەر هەبووە، ئێستا ژمارەیان 4.5 ملیۆن فەرمانبەرە، کە زۆربەیان بندیوارن، کە رەنگە بە 500 هەزار فەرمانبەر کاری دەوڵەت بەڕێوەبچێت و ئەوی دەمێنێتەوە بدرێتە کەرتی تایبەت.


ده‌سته‌ی سه‌ربه‌خۆی مافی مرۆڤ پشتیوانی بڕیاره‌كانی حكومه‌تی هه‌رێم ده‌كات له‌باره‌ی مامه‌ڵه كردن به‌ده‌رمانه‌وه. - ده‌سته‌ى سه‌ربه‌خۆى مافى مرۆڤ له‌هه‌رئمى كوردستان\nده‌سته‌ی سه‌ربه‌خۆی مافی مرۆڤ پشتیوانی بڕیاره‌كانی حكومه‌تی هه‌رێم ده‌كات له‌باره‌ی مامه‌ڵه كردن به‌ده‌رمانه‌وه.\nby IHRCKR Admin | تشرینی یەکەم 17, 2018 | په‌یامى رۆژنامه‌وانی, ته‌ندروستی, سلايد شو, هه‌واڵی گشتی


دالیای شەڕڤان و خیانەتێکی تری بنەماڵەی بارزانی بۆ مێژوو\nMonday, 07.20.2020, 21:10\n(درۆزنترین مرۆڤی سەرزەوی بە درێژایی تەمەنی، هێندەی یەک ڕۆژی سیاسەتمەدار بچوکترین درۆی نەکردوە "مشێل فۆکۆ")\nدەسەڵاتدارانی هەرێم ئەو تۆپەڵە خائینانە، کە هەرێمێکیان لەماوەی ٣٠ساڵدا لە ژێر دەستایە، پەیتا پەیتا ڕووداوی سەیرو سەمەرە تێیدا ڕوودەدات، مرۆڤ ناتوانێت هێندە بینەری ئەو هەموو تاوانە قێزەونە بێت کە ڕۆژانە وەک ژار دەرخواردمان دەدەن. هار لەلەشکرکێشی و کۆڵوانەسوری پێش سوپای داگیر کەرانەوە، تا شاردنەوەی جەلاد و تاوانبار و فڕۆکەوانی بەعس و تورک و ئێرانی و سەدان هەڵهاتوی بەردەم دادگا و شاردنەوەیان، تا دەگات بەتیرۆرکردنی سەدان کورد لەبەشي داگیر کراوەکانی ترەوە ڕوویان لەهەرێمە دەکەن، ژنکوژیی و ڕۆژنامەنووسکوژ و ئۆپسیزۆنکوژ و کردنەوەی دەیان دەزگا و مۆڵی دەزگا تیرۆریستەکانی جیهانی، کە لە ژێر کۆمەڵێک ناوی سەیرو سەمەرەدا بوونیان هەیە.\nلەدوێنێوە هەواڵی تەسلیم کردنەوەی " دالیای شەڕڤان" بۆتە باسی ڕووداکانی هەرێم. باوکی دالیا ڕوونکردنەوەی داوە و دەڵێت : دالیا لەڕێگەی پارتییەوە تەسلیمی تورکیای فاشی کراوەتەوە. وەزارەتی ناوخۆ ئەمڕۆ ڕونکردنەوەی داوە. باسنویسی پاراستنیش دەستە خوشکەکەی میت لەماوەیەکی کورتا چیرۆکێکیان هۆنیەوە و دالیایان کردە دڵدارێکی عاشق و لەتاو مەعشوقەکەی خۆی تەسلیمی تورکان کردوە و ناوێکیشیان داتاشیوە گوایە گەریلاکە لەگەڵ دالیادا خۆشەویستی یەک بوون، گەریلاکە تەسلیم بۆتەوە بە تورکیا و دالیاش دوای کەوتووە بەقاچاغ جۆتە ناو تورکیا و دوایش خۆی تەسلیمی دەسەڵاتدارانی تورک کردوە، باسنیوس ڤیدیۆ کلیپێکیشی لەڕێگەی دەزگای میتەوە بۆ دروستکراوە و ڕاستەو خۆ لە ماڵپەڕەکەیدا دایان ناوە. دالیا لەگەڵ سێ ژاندرماریدا لەئۆتۆمۆبێلێک دادەبەزێت و دوایش بۆ نادیاری دەبەن.\nباسنویس دەڵێ: سەیرکەن دالیا نە کەلەپچە کراوە، نەهیچ جێگەیەکی ئەشکەنجەی پێوە دیارە، پاراستن هێندە بەکرچ و کاڵی ئەم سیناروێیەی داڕشتوە لەگەڵ تورکاندا، هێندەی دیکە رووی رەشی بۆ خۆیان و بنەمالەی بارزانی تۆمارکردووە، ئەگەر ئەو چیرۆکە راست بێت، گەر وایە ئەی بۆ میت ئەو ئەرکەشی نەکێشاوە کە ڤیدیۆی گەریلا تەسلیم بووەکەی بۆ نەناردون؟ گوایە گەریلاکە ناوی "سەلام رەمەزان محەمەد ناسراو بە تولهەلدان".\nئەم سینارویە بێتامە، هەر ئیلهامی دراما تورکییەکان و لەوێوە هەڵهێنجراوە. پاراستن و دەزگا قەشمەرەکەی زانیاری هەموو جارێک سیناروێکەتان کە پێشانمانی دەدەن ئابڕوتان لەکەدارتر ئەکاتەوە، دەیسلمێنن کە ئێوە کۆمەڵێک کەسانی منداڵ و بێ ئەقڵ، تەنانەت لەکارەکانی خۆتاندا نازانن بە جوانی درۆ هەڵبەستن، درۆکان وا رێکبخەن، خەڵکی بکەوێتە گومانەوە و بڕواتان پێ بکەن! بۆ جاری چونکە ئێوە ٣٠ساڵە ئێمە لەناو ئەو هەموو لیک و دومەڵە پیسەی ناو مێشکەی ئێوەی خائیندا گنگڵ دەدەین.\nگەر دالیا خۆی چۆتە تورکیا و وازی لەخەباتکردن هێناوە، بۆچی لەجێگەیەک وێنەی دەگرن کە ژاندرمە و زریپۆش و سەدان جاسوس و پۆلیس و سەرباز دەبینرێت ؟ بۆچی ئازاد ناکرێت و ئازادانە بەڕێگەدا بڕوات؟. پاراستن هێندە داماوە وادەزانێت بەم شێوەیە وێنەی گیراوە، و میت کەلەپچەی نەکردۆتە دەست، ئیتر ئەوە چیرۆکەی دروستیان کردووە بە راستی خەڵکی بڕوای پێ دەکات!؟ وەک خۆیان کە بەرخورد لەگەڵ گیراوەکانیاندا دەکەن.\nدالیا سەر بە یەكینەكانی پاراستنی گەل بووە، یەکێک بووە لەشەڕڤانەکان، ئەو شەڕڤانە لەناو وانەکانی ئەخلاقەوە گەورە کراون، بەبەرچاوی دالیاوە سەدان دالیای وەک خۆی لەشەڕدا گیانیان بەخشیوەتە نیشتمان و کەرامەتی هەموو کوریان پاراستوە، باوکی دالیا دەڵێت: دالیا نەخۆش کەوتووە، بۆ چارەسەر ڕووی لەهەرێم کردوە، من هیچ گومانم لەم لێدوانەی باوکی دالیا نییە، بەڵام دەکرا باوکی یان یەکینەکانی پاراستنی گەل ئاماژەیان بە نەخۆشییەکەی بدایە، ئەو دەم هیچ گومانیان نەدەهێشتەوە. خاڵێکی تریش کە دەبوو ئاماژەی پێبدەن لەکوێ هەرێمدا بووە و لە کامە خەستەخانە چارەسەری وەرگرتوە؟\nباوەڕم وایە کە لەداهاتویەکی نزیکدا وەڵامی ئەم شتانە وەردەگرین، ئەوەی جێگەی نیگەرانییە، وەزارەتی ناوخۆ کە زیاتر لە وەزارەتێکی سیخوڕی میت دەچێت، روودەکاتە پەکەکە و دەڵێت ئێوە تۆمەت دەبەخشنەوە، لەکاتێکدا دەبێت ئێوە لەهۆکاری ئەوە بکۆڵنەوە کە بۆچی گەریلاکان هێزەکانتان جێدەهێڵن ؟ ئەمە قەشمەرترین پرسیارە، کە وەزارەتێک بیکات. چونکە چوار چەتەی داعش ڕووی لەشەنگال کرد، هێزێکی ١٥٠٠٠چەکداری پارتی نەک گوللەیەکیان نەتەقاند، بەڵکو هەموویان ڕایانکرد و گەلی ئێمەیان تەسلیمی چەتەکانی داعشکرد، ئەی بۆکەس نەی پرسی ئەرێ مەسعود بەرازی قارەمانەکەی ئێوە، چ بەشەرێک بوو، کەوا ئەم بێحورمەتیەی پێ کردن و ئێوەش ئەم جاشایەتییەتان قبوڵ کرد ؟\nهەر لەو سەرو بەندەدابوو ڕووداو پەیامی داعشەکانی لەناو موسڵەوە دەدا بەگوێمانا و باسی جەوامێری دەوڵەتی تازەی دراوسێی بۆ پەخش دەکردین. پرسیاری لەژیان و گوزەرانیان دەکرد.\nخاڵێکی لێک چوون هەیە لە نێوان تەسلیم کردنی "مستەفا سەلیمی" بەدەستی یەکێتی و دالیای شەڕڤان بەدەستی پارتی، بۆیە ئێستا یەکێتی زۆر پێداگری ناکات، بەڵکو لەمێدیا سێبەرەکانیشیەوە تەنها ڕوونکردنەوە قەشمەرەکەی وەزارەتی ناوخۆ یان بڵاوکردۆتەوە، بۆ ئەوەی بە پارتی بڵێت: ئێستا ئێمە فیفتی فیفتیین، ئێمە مستەفا و ئێوەش دالیا.\nئەو ڕونکردنەوەی وەزارەتی ناوخۆ زیاتر لەڕوونکردنەوەی دەزگا بەدناوەکەی پاراستن یان زانیاری دەچێت : دەڵێن دالیا شەڕڤان بووە، بەقاچاغ خۆی گەیاندۆتە تورکیا. ئێمەدەڵێین لەکاتێکدا بەدرێژایی سنورەکان شەڕە و سوپای تورک و جاشەکانی لەهەموو جێگەیەکن، لەکوێوە ئەم شەڕڤانە رایکردوو چووە ناو تورکیا ؟ بۆ چیش ؟ بۆ ئەوەی دوای کوڕێکی نادیاری گەریلا بکەوێت چوونکە حەزی لێکردووە و ئاگری جگەر هەڵیگرتووە، وازی لە هەموو شتێک هێناوە! پاشان گەر نیازی خۆ تەسلیم کردنی هەبێت بەتورکان، بۆ دەچێتە ناو قوڵایی باکور ؟ لەکاتێکدا سەدان گەجەرو گوجەری تورک لەهەموو چیزەیەک لەهەرێم تەراتێن دەکەن، بۆ خۆی نەکرد بەناو یەکێک لەو هەموو بارەگاو ئاخوڕانەیا کە تورک لێی ئاسودانە نیشتەجێن ؟\nمەسعود بارزانی پێی وایە دالیای برازای ساڵح موسلم، وەکو نەبیلەی کچی خۆی وایە، کە لە پاریسەوە بە گریانەوە گەڕایەوە، ئیتر بە زۆر بەسەر نێچیریاندا ساغ کردەوە! (تێبینی: ئەوە دانپێدانانی نێچیر خۆیەتی، کە لای یەکێک لە خزمەکانی دایکی باسی کردووە، وتبووی ئەگەر وام نەکردایە دەیانکوشتم).\nوەزارەتی ناوخۆ کە وەکو بەشێک لە دەزگای میت و پاراستنە، با ناوی چوار شەڕڤانمان بداتێ، کە ڕیزەکانی شۆڕشیان جێهێشتبێت، ئەمە جگە لەشەرمەزاریی و خزمەتکردن و کۆیلایەتی بۆ تورک هیچ نییە.\nئەوەی جێگەی نیگەرانی منە هەموو مێدیاکانی باشوور، بە ئەهلییەکانیشەوە وەک ئەوەی هەنگوینیان لە کونە سەگدا دۆزیبێتەوە ڕاستەوخۆ ڕوونکردنەوەی وەزارەتی ناوخۆ بڵاودەکەنەوە، بە بێ ئەوەی ووشەیەک لەسەری بڵێن!، لەکاتێکدا ئەم میدیاکارە خوێڕی و خائینانەش شەرمنانە ڕوونکردنەوەی باوکی دالیا بڵاودەکەنەوە، یان هەندێکیان هەر بڵاویان نەکردۆتەوە. ئەمە دواجاریش نییە کە دەسەڵاتی خائین هەستابێتن بەخیانەتێکی تر بۆ ئەوەی خەرمانی خیانەتیان باڵابەرزتربێت.\nدالیا شەڕڤان :\nخاوەنی ئیرادە و باوەڕێکە، کە لە ئیماندارێک دەچێت لەناو ناکۆکێکاندا خۆی ئامادەکردووە، مرۆڤی خاوەن باوەڕ یاری بەکەرامەت و مێژووی خۆی ناکات. ئەو عەشقی خاکی خۆیەتی، نەک کوڕێک کە پاراستن و میت لە هەناوی درامای تورکیەوە هەڵیان هێنجاوە، پاراستن بۆ ئەوەی تاوانەکەیان لەبیر خەڵک ببەنەوە، دالیایان کردووە بەعاشق، چونکە ژنان لای بنەماڵەی مالامستەفا هێڵی سورە، نەک نیشتمان. دالیا لە چیرۆکێکەوە دەگلێنن کە پارتی و پاراستن سەدان تاوانیان لە سەر کردووە. سەردەشت عوسمان زاوا خەیاڵیەکەی مەسعود بارزانی هەر لەبەر خەیاڵی ئەو گەنجە ڕۆژنامەنوسە تیرۆرکرا. دالیا دوا دیاری پارتی نییە بۆ تورکان وەک چۆن مستەفا سەلیمی دوا دیاری ماڵی تاڵەبانی نەبوو بۆ کۆماری خوێن و سێدارە. یەکێتی هەرچی دەکات بۆ تورکان و ئێرانییەکان، بەپارتی ناگاتەوە، ئەوان هەرزان کارەکانیان دەکەن، بەڵام پارتی وەک ئەرک چیان بوێت وەک سەربازانی تورک و پاسدارانی ئێرانی فەرمان جێبەجێ دەکەن. چ شەرمەزاریەکە وەزارەتی ناوخۆت هەبێت، کە هەڵگری ئەو هزرە داماوەیە.\nسیمۆن دیبۆڤار دەڵێت: "زیرەکانەترین ڕێگە بۆ زاڵبوون بەسەر هەر کۆمەڵگەیەکدا، سووککردن و سنووردارکردنی ژنانی ئەو کۆمەڵگەیەیە. چونکە ژنانی دیل هەرگیز ناتوانن مرۆڤانی بە ئاگا و ئازادیخواز پەروەردە بکەن".\nپاراستن و وەزارەتی ناوخۆ وا دەکەن، بەبێ ئەوەی" سیمۆن دیبۆڤار" یان بیستبێت.\nئەمەش ڕونکردنەوەی باوکی دالیای شەڕڤان. بەهیوام تیشکی زیاتر بخاتە سەری. . .\n(لێدوانێک بۆ ڕای گشتی)\nکچەکەمان (دالیا مەحمود موسلیم) وەک سەرجەم کچان و کوڕانی باکورو ڕۆژهەلاتی سوریا پێش شەش سال پەیوەندی کردوە بە (یەکینەکانی پاراستنی ژن YPJ ) بەمەبەستی بەرگریکردن لە خاك و گەلەكەی لە دژی ڕێکخراوی داعش و چەتەكانی، لەبەر چەند هۆکارێکی تەندروستی پێش شەش مانگ دەستبەرداری هەڤالان و ئەرکەکانی بو، بەمەبەستی چارەسەرکردن ڕویکردە هەرێمی باشوری کوردستان، لەوێ بەردەوام لە پەیوەندیدابو لەگەڵ خانەوادەکەی، پێش ماوەیەكی كەم لەمەوبەر پەیوندی کرد بەمەبەستی گەڕانەوەی بۆ ناو خانەوادەکەی لە ڕۆژئاوا بەڵام سەرمان سوڕما بە ڕادەستکردنی بە دەسەڵاتدارانی تورکیاو دەزگا هەواڵگرییەكانی ئەو وڵاتە.\nبۆیە ئێمە پێمانوایە دەسەڵاتدارانی هەرێمی باشوری كوردستان بەرپرسیارەتی بێ سەروشوێنکرنی لەباشور یان ڕادەستکردنی بە دەزگای هەوالگری تورکیایان لە ئەستۆیە.\nهەر وتەیێک لەسەر زاری كچەكەمان دەوترێت یان پێی دەوترێ لەژێر فشاردا، دورە لە ڕاستی و مەبەست لێی ناشیریكردنی ئابڕوی خانەوەدەکەی و دەزگاکانی خۆبەڕێوەبەرییە لە ڕۆژئاوا.\nداوا لە ڕێکخراوەکانی مافی مرۆڤی نێودەوڵەتی دەکەین دەستوەردان بکەن بەمەبەستی ئازادکردنی کچەکەمان لە چنگی هەواڵگری تورکیاو گرەنتی گەڕانەوەی بکەن بە سەلامەتی بۆ ناو خانەوادەکەی.\nمەحمود محەمەد موسلیم\nباوکی دالیای ونکراو - کوبانێ\n١٩ ی تەمموزی 2020\nئێوە بۆردمان بکەن منیش دەست لەسەرسنگ کڕنوش دەبەم\nبۆ پاشکۆی وتاری (ئەم بێدەنگییە لە مێژوو هەموومان لەناو دەبات)\nئەم بێدەنگییە لە مێژوو ئێمە لە ناو دەبات


فۆڕمی تۆمارکردنی بابەت | دەستەی سەربەخۆی مافی مرۆڤ سەبارەت بە گەمارۆکانی حکومەتی عێراق لەسەر فرۆکەخانەکانی هەولێر و سلێمانی یاداشتێک ئاراستەی نوسینگەی (UNAMI) لەهەرێمی کوردستان دەکات\nنوسینگەی نێردەی نەتەوە یەکگرتوەکان بۆ هاوکاری عێڕاق لەهەرێمی کودستان. ابەت - گەمارۆی سەر فڕۆکەخانەکانی هەولێرو سلێمانی یاداشتی ناڕەزایی دەستەی سەربەخۆی مافی مرۆڤ سەبارەت بە گەمارۆی حکومەتی ناوەندی فیدڕاڵ لەسەر هەردو فرۆکەخانەی هەولێر و سلێمانی بۆتان دەنێرین، دوای ئەوەی لە 27-09-2017 بەبریارێکی سەرۆک وەزیرانی عێراق بەرێز (د.حیدر عبادی) بریاری راگرتنی گەشتە نێودەولەتیەکان دەکراو گەمارۆ خرایە سەر هەردوو فرۆکانەی هەولیرو سلێمانی ئەوەش بریتی یە : 1) لە سزای بەکۆمەڵی خەڵکی مەدەنی هەرێمی کوردستان لەکاتێکدا وەک چۆن مافی گەشت کردن بۆ هەر هاوڵاتیەک فەراهەم کراوە لەعێراق وە هاوڵاتیانی هەرێمی کوردستانیش هەڵگری رەگەزنامەی عێراقین ومافی هاوڵاتی بونیان هەیە فرۆکەخانەش لە هەرێم بونی هەیه و هیچ کێشەیەک نیە تا نەتوانرئ هاوڵاتی لەهەرێمی کوردستان گەشت بکات بۆ دەرەوە، ئەوە لەکاتێکدا خودی بەڕێز سەرۆک وەزیرانی عیراق زۆرجار ئاماژەی بەوە کردوە کە جیاوازی لەنێوان هاوڵاتیانی شارەکانی عێراق ناکات وا خۆی پیشان داوە کە پارێزەری مافی هاوڵاتیانی عێراقە بئ جیاوازی، بەڵام ئێستا بە ئاشکرا سزای خەڵکی کوردستان دەدات و گەمارۆی خستۆتە سەر فرۆکەخانەکان. 2) ئه و جۆرە سزایە تەواو کاریگەری دەبێت لەسەر نەمانی متمانەی هاوڵاتیان بە وتەکانی سەرۆک وەزیران کە بۆ چەند جارێک بەڵێنی چارەسەر کردنی ئه و کێشانەی داوه و دواتر بۆ چەند جارێک بریاری گەمارۆکەی درێژ کردۆتەوه و ئەوەش ئەوە دەسەلمێنیت کە بەرێزی بە چاوی هاوڵاتی بون مامەڵە لەگەڵ خەلکی کوردستان ناکات و کێشه و بابەتە سیاسیەکانی نێوان هەرێم و بەغدای تێکەلأ بە ژیانی خەڵک و مافی خەڵک کردووە، لەسەر ئه و حیسابە مامەڵە لەگەل هاوڵاتیان دەکات، ئەوە لەکاتێکدایە نابێت هاولاتی باجی ململانئ ی سیاسیەکان بدات و ببێتە قوربانی.\nسەرەرای ئەوەی پێچەوانەی دەستورو بنەماکانی مافی مرۆڤە لەهەمان کاتدا پێچەوانەی بڕگەی (13) خاڵی (1) ی جارنامەی مافەکانی مرۆڤە کە ئاماژە بەوە دەکات (هەمو کەسێک ئازادی هاتو چۆو هەڵبژاردنی شوێنی نیشتەجئ بوونی لەنێوان سنوری هەر دەوڵەتێکدا هەیە) ئەمە جگە لەوەی ئه و گەمارۆیە بۆ سەر فرۆکەخانەکان کاریگەری تەواوی بوە لەسەر ژیانی ئه و کەس و نەخۆشانەی کە پێویستیان بەگەشتی وڵاتان و وەرگرتنی چارەسەری پزیشکیە، بۆیە ئێمە نیگەرانین لە هەڵویستی ولاتان و کۆمەڵگەی نێو دەوڵەتی ونوسینگەی یۆنامی لەهەرێم و عێراق کە بەبەرچاوی ئەوانەوە حکومەتی عێراق ئه و مافەی خەڵکی کوردستان پێشێل دەکات. بەداخەوەش دوای 4 مانگ زیاتر و دوای ئه و هەموو هەوڵە بۆ داوا کردن لەحکومەتی ناوەند بۆ هەڵوەشانەوەی ئه و بڕیارە کەچی دەسەڵاتی فرۆکەوانی مەدەنی عێراق دووبارە لە 26-02-2018 گەمارۆی سەر فرۆکەخانەکانی درێژ کردەوە بۆ 3 مانگی تر، کە ئەوەش خزمەت بە بەره و پێش چونی هەوڵەکان ناکات بۆ لێک نزیک بونەوەی هەردوو حکومەتی ناوەندو هەرێمی کوردستان و لە پێناو چارەسەر کردنی کێشەکانی نێوانیان و کاریگەری زۆری دەبێت بۆ سەر ژیان و گوزرانی خەڵک. بۆیە داوا دەکەین هەرچی زووە هەوڵەکانی خۆتان بخەنە گەڕو فشار بخەنە سەر حکومەتی فیدراڵ بۆ هەلوەشانەوەی بریاری گەمارۆکانی سەر هەردوو فرۆکەخانەکانی هەولێرو سلێمانی. دەستەی سەربەخۆی مافی مرۆڤ لەهەرێمی کوردستان #27-02-2018#


چەند زانیاریەک سەبارەت بە کۆربەندی داڤۆس\n21 كانونی دووه‌م 2020 [ 14:23 ]\nھیوا سەید سەلیم\nكۆڕبەندی ئابووری جیهان لە داڤۆسی سویسرا، ڕێكخراوێكی ناحكوومیی قازانج نەویستە و له ساڵی 1971 لەلایەن زانای بواری ئابووری “كلاوس شواب” دامەزراوە، زیاتر لە هەزار كۆمپانیای نێودەوڵەتی و فرەڕەگەز ئەندامن لەو كۆڕبەندە، لە ناویاندا كۆمپانیای نەستەلە و نیكی و مایكرۆسۆفت و دەیان كۆمپانیای زەبەلاحی تری دنیا، گەورە بەرپرسانی كۆمپانیاكانی دنیا و سەركردە سیاسییەكان، ساڵانە لەو شارە كۆ دەبنەوە و گفتوگۆ لەسەر كێشە گەورەكانی ئابووری و سیاسەت لە دنیا دەكەن، هاوكات گرێبەست و پڕۆژەی ئابووریی هاوبەشی گەورە گەورە لە نێوان وڵاتان واژوو دەكرێ، ئامانجی ئەو كۆڕبەندە ئابووریی ئازاد و رەخساندنی ژینگەیەكی لەباری وەبەرهێنانە لە سەرتاسەری دنیا بۆ كۆمپانیاكان.\nمەرجی بەشداری ئەوەیە دەبێت ئەندامان داهاتیان لە ملیارێک کەمتر نەبێت و ئابوونەی مانگانە بدەن:\nهەرچەندە ڕێكخراوێكی ناحكوومییە، بەڵام مەرجی ئەندامبوونی كۆمپانیاكان لەو كۆڕبەندە ئەوەیە كە داهاتی كۆمپانیاكە كەمتر نەبێ لە 5 ملیار دۆلار لە ساڵێكدا، ساڵانەش هەر كۆمپانیایەكی ئەندام پێویستە 12 هەزار و 500 دۆلار وەك ئابوونە بە ڕێكخراوەكە بدات و بەشداری ساڵانەیش بۆ هەر كۆمپانیایەك شەش هەزار و 250 دۆلاری ئەمەریكییە، ئەگەر كۆمپانیایەك بیەوێ لە بەرنامە و ئەجێندای گفتوگۆ و پانێلەكانی كۆڕبەندی داڤۆس باسی بكرێ، پێویستە 250 هەزار دۆلار بە كۆڕبەندەكە بدات، ئەگەر هاوبەشێكی بەردەوامی ساڵانەیش بێ، تەنیا 78 هەزار دۆلاری لێ وەردەگیرێ.\nشارێكی بچووكە كەوتووەتە سەر ڕووباری لاندویسر لە ناوچەی براتیقۆی سەر بە كانتۆنی گرۆباندن لە وڵاتی سویسرا، جیا لەوەی ساڵانە كۆڕبەندی داڤۆس لەو شارە ئەنجام دەدرێ و سەرۆكی زۆربەی وڵاتانی دنیا سەردانی دەكەن و لێی دەمێننەوە، هاوكات شارێكی بەناوبانگیشە بۆ وەرزشی زستانەیی، بە تایبەتی خلیسكێنەی سەر بەفر، لە ساڵی 1280ی زاینی لەلایەن رۆمانەكانەوە كۆچ بەرەو ئەو شارە دەستی پێ كرد و دواتریش بوو بەشێك لە سویسرا و زۆرینەی دانیشتووانی بە ڕەگەز ئەڵمانین و بە زمانی ئەڵمانی قسە دەكەن، لە سەدەی هەژدەدا داڤۆس بووە ڕوویەكی دیاری دەوڵەمەند و توێژەران، سەرجەم چینە ئەرستۆكراتەكان لەو شارە كۆ بوونەوە و ژیانیان بەسەر دەبرد، چونكە بەهۆی كەشوهەواكەی چارەسەری سروشتی چەند نەخۆشییەك دەكات، بۆیە بە باشترین ناوچەی ژیان لە سویسرا ناسراوە. ڕووبەڕی ئەم شارە 254 هەزار و 48 كیلۆمەترە و بەرزی لە ئاستی ڕووی دەریاوە دەگاتە هەزار و 560 مەتر، ژمارەی دانیشتوانیشی بەگوێرەی ئاماری 2015 دەگاتە 11 هەزار و 109 كەس.\nئەمڕۆ سێشەمە، کارەکانی لووتکەی ئابووری جیهانی کە ناسراوە بە لوتکەی داڤۆس، ٥٠یەمین دیداری خۆی بە ئامادەبوونی سەرۆکی ولاتان و نوێنەری حکومەتەکان و شارەزایان و نوینەری کۆمپانیا بازرگانیەکان و رۆژنامەنووسان کە ژمارەیان زیاتر لە سێ هەزار کەس دەبێت لەسەر ئاستی جیهان دەبەسترێت.\nلەو کۆنگرەیە کە لە لایەن سەرۆک ترەمپ سەرۆکایەتی دەکرێت باس لەو تەوەرانە دەکرێت:\n– گرفتە ئابووریەکانی جیهان گاریگەریان لەسەر ململانی سیاسی و سەربازیەکان.\n– گفتوگۆکردن لەسەر راپۆرتی سندوقی نەقدی دەولی سەبارەت بە ئاستی گەشەی ئابووری لە جیهان لە ساڵی ٢٠٢٠.\n– تەوزیفکردنی تەکنەلۆجیا لە خزمەتی خەلک و باسترکردنی جوولەی ئابووری.\n– فەراهمکردنی ئایندەیکی تەندرووستی باش.\n– پرسەکانی جوگرافیای سیاسی .\nبەشداری هەریەک لە دکتۆر بەرهەم و نێچیروان بارزانی:\nلەگەڵ ئەوەی کە دیدارەکە تایبەتە بە پرسە ئابووریەکان، بۆ هەموو کەسێکی پارەداریش هەیە بەشداری لەو دیدارە بکات بە بەرجی ئەوەی داهاتی لەسەروی ملیارێک دیۆلار بێت و ئابوونەوی سالانە بدات، بەڵام هەر لەو دیدارە پرسە سیاسیەکانیش دەکەونە سەر مێزی گفتوگۆکان، بارودۆخی عێراق و تەنگەژەکانی ئەو ولاتە لەگەڵ ئەمەریکا، شانسی باش دەدەنە ئامادەبوونی هەریەک لە سەرۆک کۆمار و سەرۆکی هەرێم، ئەوەش وایکردووە کە سەرۆکی ئەمەریکا کە تەنیا لە رۆژی یەکەمی دیدارەکە لە داڤۆس دەمینێتەوە بەشێک لە کاتی خۆی ترخان بکات بۆ دیداری هەریەک لە دکتۆر بەرهەم و نێچیروان بارزانی.\nنارەزاییەکان بەرامبەر ئەو کۆربەندە:\nهاوکات لەگەل بەستنی ئەو دیدارە ئابووریە، سالانە بەسەدان کەس وەک ناڕەزایەک لەبەرامبەر بێکاری و قۆرغکاری کۆمپانیا جیهانیەکان لەو شوێنە کۆدەبنەوە و بە شێوازی جیاجیا ناڕەزایی خۆیان دەگەیەنە سەرکردەی ئەو ولاتانەی کە دەستیانگرتووە بەسەر ئابووری جیهان.


پەیامی کۆمیتەی دەرەوەی وڵاتی حیزبی دێموکراتی کوردستان لە پێوەندی لەگەڵ ٣١ ساڵەی تێرۆری شەهید د. قاسملوو – کوردستان و کورد\nپەیامی کۆمیتەی دەرەوەی وڵاتی حیزبی دێموکراتی کوردستان لە پێوەندی لەگەڵ ٣١ ساڵەی تێرۆری شەهید د. قاسملوو\nبەرواری بڵاو کردنەوە 2020/07/14


خولی پلە یەکی ڕووسیا - خیمکی vs لۆکۆمۆتیڤ مۆسکۆ - Soccer - Yariga - Results, fixtures, tables and statistics\nڕوبن کازان vs. زینیت مۆسکڤا vs. سپارتاک نالچیک سسکا مۆسکۆ vs. ساتورن زینیت vs. سپارتاک مۆسکۆ ڕۆستۆڤ vs. ئامکار پێرم کریلیا سۆڤێتۆڤ vs. تۆم تۆمسک کوبان کراسنۆدار vs. ڕوبن کازان مۆسکڤا vs. دینامۆ مۆسکۆ سپارتاک نالچیک vs. تێرێک گرۆزنی خیمکی vs. لۆکۆمۆتیڤ مۆسکۆ\nخیمکی vs لۆکۆمۆتیڤ مۆسکۆ 1-3\n6' پ. ئۆدیموینگی (G)\n15' D. Sychev (G)\nA. Antipenko (G) 65'\n84' D. Sychev (G)\nA. Antipenko 65'\nD. Blatnjak 5'\nI. Cvetković 34'\nD. Sychev 15' 84'\nپ. ئۆدیموینگی 6'\n27/01/19 CLF خیمکی 2 - 1 Sereď زانیاری زیاتر لەسەر ئەم یارییە\n31/01/19 CLF Dunav 2010 0 - 0 خیمکی زانیاری زیاتر لەسەر ئەم یارییە\n09/02/19 FNC خیمکی 0 - 2 Tambov زانیاری زیاتر لەسەر ئەم یارییە\n15/02/19 FNC Krasnodar II 0 - 2 خیمکی زانیاری زیاتر لەسەر ئەم یارییە\n18/02/19 FNC خیمکی 14 : 30 Spartak Moskva II زانیاری زیاتر لەسەر ئەم یارییە\n03/03/19 FNL خیمکی - فاکێل زانیاری زیاتر لەسەر ئەم یارییە\n10/03/19 FNL خیمکی - سیبیر زانیاری زیاتر لەسەر ئەم یارییە\n17/03/19 FNL ڕۆتۆ ڤۆلگۆگڕاد - خیمکی زانیاری زیاتر لەسەر ئەم یارییە


کچی ئیمپراتۆرەکە ژیانی ناو کۆشک لەپێناو کوڕێکدا بەجێدەهێڵێت\n05:38 - 14/11/2021\nشازادەی پێشوی کۆشکی ئیمپراتۆری ژاپۆن بۆ هەتایە ژیانە پڕ لە ناز و نیعمەتەکی جێهێشت و لەگەڵ دڵخوازەکەیدا بۆ کیشوەرێکی دیکە گەشتیان کرد، بەو هۆیەوە هەواڵەکەیان بوە باسی گەرمی میدیاکانی جیهان.\nماوەی سێ ساڵە ماکۆ لەگەڵ ئەو کوڕەدا پەیوەندیی سۆزداری بەیەکەوە گرێیداون، بەڵام یاساکانی بنەماڵەی ئیمپراتۆر بەجۆرێکە کە ڕێگەنادرێت کوڕ و کچیان لەگەڵ خەڵکی دەرەوەی ئەو بنەماڵەیەدا هاوسەرگیریی ئەنجام بدەن، لەکاتێکدا ئەگەر ئەو یاسایە بشکێنن ئەوکات نازناوی شازادەی ئیمپراتۆریان لێ وەردەگیرێتەوە و لە هەمو ئەرک و مافەکان بێبەش دەکرێن و ناوی بنەماڵەکەشیان لەسەر ناسنامە لێ وەردەگیرێتەوە.\nدواجار ماکۆ هەمو بەربەستە نەریتییەکان دەشکێنێت و مانگی ڕابردو لەگەڵ کی کۆمرۆ دور لە ئامادەبونی کەسانی نێو بنەماڵەی کۆشکی ئیمپراتۆر، ئاهەنگی هاوسەرگیرییەکەی ئەنجام دا و بەیەکجاری لە هەمو ناز و نیعمەت و تایبەتمەندییەکانی بنەماڵەی ئیمپراتۆر بێبەشکرا.\nلەئێستادا ماکۆ ناوەکەی گۆڕدراوە بۆ ماکۆ کی کۆمرۆ، بە واتایەکی دیکە ڕاستەوخۆ ناوی مێردەکەی دەچێتە سەر ناسنامەکەی.\nبەگوێرەی هەواڵی میدیاکانی ژاپۆن، ئەمڕۆ یەکشەممە ماکۆ و کی کۆمرۆی هاوسەری لەڕێگەی فڕۆکەخانەی تۆکیۆوە ژاپۆنیان بەرەو ویلایەتی نیویۆرک جێهێشتوە، بەنیازن ژیانێکی نوێ لە کیشوەرێکی دیکە دەستپێدەکەن.\nماکۆ و کی کۆمرۆ تەمەنیان 30 ساڵە و کاتێک خوێندکاری زانکۆ بون لە بەشی یاسا و ڕامیاری، پەیوەندی سۆزداریی دروست دەکەن، هەربۆیە ڕێگەیان نەداوە کە نەریتە باوەکانی ناو کۆشکی ئیمپراتۆر کاریگەریی لەسەر ئەوینەکەیان دروست بکات و دواجار شازادەکەی پێشو ژیانی پێکەوەیی هەڵبژارد و کوڕێکی ئاسایی وڵاتەکەی کردە هاوسەری خۆی.


په‌ڕاوی بێرگمان: له‌باره‌ی فیلمی “پێرسۆنا”وه » DidiMn\nسەرەتا / سینەما / په‌ڕاوی بێرگمان: له‌باره‌ی فیلمی “پێرسۆنا”وه\nدیدی من – چرۆ عیزەت\n“زۆر نەخۆش بووم، سەرمام بووبوو، لەگەڵ ئەوەشدا ھەر دەبوو كار بكەم، سییەكانم دووچاری ھەوكردن بوون و بە پەنسیلین ھەستیاریم ھەبوو، نزیكەی یەك ساڵی ڕەبەق نەخۆش بووم. لەو بڕوایەشدا بووم ئیدی ھەرگیز ناتوانم بگەڕێمەوە سەر كاری فیلمسازی، بەڵام وردە وردە و زۆر لەسەرخۆ دەستمكرد بە نووسینی سیناریۆی فیلمی (پێرسۆنا)، ھەربۆیە پێموایە ئەوەی ژیانی منی ڕزگار كرد (پێرسۆنا) بوو”.\nئینگمار بێرگمان، سەبارەت بە فیلمی پێرسۆنا-١٩٦٦\n(ئینگمار بێرگمان)، فیلمسازی سویدیی ھەر لەسەرەتای كاروانی فیلمسازییەكەیەوە ھەتاكوو بەرھەمھێنانی دواین فیلمیشی بەوە ناسرابوو كە فیلمەكانی ئاڵۆز و ڕەشبینانە و تاریك و مەتەڵاوین، بەھۆی ئەزموونەكانی ژیانی و بەتایبەتی تەمەنی منداڵیی و پەروەردە توندەكەی لە لایەن باوكییەوە بەشێكی زۆری فیلمەكانی ڕەنگدانەوەی ئەو ترس و ھەست و كاردانەوانەن كە لە ڕابردوویدا ئەزموونی كردوون، ھەر بەم ھۆیەشە كە (بێرگمان) بە (سویدییە ڕەشبین)ەكە ناسراوە. بەرھەمھێنانی پێرسۆناكەیشی لەدوای نەخۆشكەوتنی و بڕیاری وازھێنانی لە فیلمسازی دێتە ئاراوە.\nفیلمەكە وەكوو سەرجەم فیلمەكانی دیكەی (بێرگمان) ئەزموونە كەسییەكانی فیلمسازەكە و ترس و خەم و دڵەڕاوكێیەكانی لەخۆ دەگرێت، گێڕانەوەی ئیرۆتیكی و نواندن و گوفتاری سێكسییانەی نواندكارەكانیش وایكردووە بە یەكێك لە فیلمە سایكۆسێكشواڵە گرنگەكان ئەژمار بكرێت.\nھەر وەكو خۆی باسی لێوە دەكات “ڕۆژێك دوو كەس دەبینێت بە بێدەنگی ڕووبەڕووی یەكدی دانیشتوون ئیدی بیرۆكەی فیلمی (پێرسۆنا) بە مێشكی (بێرگمان)دا دێت و دەست بە نووسینی سیناریۆی فیلمەكە دەكات، بەبێ ئەوەی بیرۆكەیەكی ڕوونی ھەبێت ئاخۆ فیلمەكە دەربارەی چییە، یاخود بیەوێت بواری ئەوە بۆ بینەر بكاتەوە و بڕەخسێنێت كە بڕیار لەسەر بابەتی سەرەكی فیلمەكە بدەن”، كاتێكیش پرسیاری لێ دەكرێت ئاخۆ پەیام و بابەتی سەرەكی ئەم فیلمە چییە، لە وەڵامدا دەڵێت “لەزۆربەی ڕووەكانییەوە ھیچ دڵنیا نییم و ھیچ شتێكیش نازانم”.\nپاش تەواوكردنی سیناریۆكە بۆ كاركردن لەسەر فیلمەكە پەیوەندی بە (كینی فانت)ی فیلمسازەوە دەكات، كاتێكیش (كینی فانت) داوای لێ دەكات پەیام و ناوەڕۆك و بابەتی فیلمەكەی بۆ باس بكات (بێرگمان) دەڵێت “فیلمەكە دەربارەی دوو كەسە، یەكێكیان قسە دەكات، ئەوی تریان قسە ناكات، ئەم دوو كەسە دەستەكانیان بەراورد دەكەن و ئیدی تێكەڵی یەكدی دەبن و دەبنە یەك”.\nئەم گێڕانەوە سەیر و مەتەڵئامێزە سەرنجی (كینی فانت) ڕادەكێشێت و ساڵی ١٩٦٥ بەرەو دورگەی (فاڕۆ) بەڕێدەكەون و دەست بە كاری وێنەگرتنی فیلمەكە دەكەن. بۆ ڕۆڵی سەرەكییش ھەردوو خانمە نواندنكار (لیڤ ئوڵمان) و (بیبی ئەندەرسن) ھەڵدەبژێرن.\n[ئافرەتێكی بەتەمەن، كوڕێكی بچووك لە مەیتخانەیەكدا، گرتە و كاری وێنەگرتنی فیلم، نواندن و دوو خانمە گەنجەكە، دەستپێكە ئاڵۆز و سەیرەكەی فیلمەكەن].\nھەروەك چۆن سەرەتا كاری وێنەگرتنی پێرسۆنا ھەندێك سەخت بوو، بەھەمان شێوەش سەرەتا و دەستپێكی فیلمەكە بۆ بینەر ھەندێك سەخت و سەیرە، كۆمەڵێك دیمەنی ناخۆش و مەتەڵئامێز كە نازانیت ئاخۆ مەبەست لەم دیمەنانە چین؟ بۆچی وێنە و دیمەنەكان بەردەوام نین و پەیوەندییان بە دیمەنەكانی دواترەوە چییە؟\nبۆچی فیلمێك بەم دیمەنانە دەست پێ دەكات و ھەر بەم دیمەنانەش كۆتایی دێت؟ وە بێگومان لەناوەڕاستی فیلمەكەشدا ئەم گرتانەمان بیر دەخاتەوە.\nخانمە نواندنكار (لیڤ ئوڵمان) بە ڕۆڵی (ئیلیزابێث ڤۆگڵەر)ی نواندنكاری شانۆ و (خانمە نواندنكار (بیبی ئەندەرسن) بە ڕۆڵی (ئاڵما)ی پەرستار لە فیلمەكەدا بەشدارن.\n(پێرسۆنا) لە وشەی (ماسك)ەوە وەرگیراوە، لاتینییە و بە واتای (ڕووپۆش) دێت، ئەو ڕووپۆشەی ڕوخساری نوێ بە كەسێك دەبەخشێت و لەژێریشەوە ڕوخساری ڕاستی پێ دەشاردرێتەوە، ھەڵبەتە ڕوخسار و ناوەڕۆك و خودی كەسێك بەتەواویی.\n(ئیلیزابێث ڤۆگڵەر) نواندنكارێكی شانۆیە و لەكاتی نمایشی یەكێك لە شانۆگەرییەكانیدا و لەناكاو ڕۆدەچێتە نێو بێدەنگییەكی قووڵەوە و چیدی قسە ناكات و وەڵامی كەس ناداتەوە، ھەروەھا (ئاڵما) پەرستارێكە و ئەركی چاودێریكردنی (ئیلیزابێث)ی پێ دەسپێردرێت.\nپاش ئەوەی پزیشکەکان ھیچ ھۆکارێکی تەندروستی بۆ ئەو بێدەنگییەی (ئیلیزابێث) نادۆزنەوە، بەڵکو لە دۆخێکی باشی تەندروستیشدایە، پزیشكەكەی (ئیلیزابێث) بڕیار دەدات یەكێك لە پەرستارەكان كە (ئاڵما)یە ڕاسپێرێت (ئیلیزابێث) بباتە خانووە ھاوینەكەی خۆی لە نزیك كەناری دەریا و چارەسەری بێدەنگییەکەی (ئیلیزابێث) بکات. بەڵام بێدەنگییەكەی (ئیلیزابێث) ئیدی (ئاڵما) دەھێنێتە قسەو كەسایەتییەكەی ئاشكرا دەكات، (ئاڵما)یەكی نەخۆش بە كۆمەڵێك گرێی دەروونی و نھێنی و قسەی نەگوتراوەوە، باسی دەزگیرانەكەی و یەكەم ئەزموونی سێكسی و گەلێك بابەتی شاراوەی ژیانی خۆی بۆ دەكات.\n(بێرگمان) بە تەكنیكێكی سینەمایی و بە شێوەیەكی لێھاتووانە ڕووخساری ھەردوو خانمە نواندنكارەكە پێكەوە دەلكێنێت و بەجۆرێك ھەر دەڵێیت سێوێكن و كراون بە دوو لەتەوە، وەك ئەوەی (ئاڵما) و (ئیلیزابێث) ھەمان كەس بن بەڵام لە دوو بەرگی جیادا، (ئیلیزابێث) كەسایەتییە ڕاستەقینەكەیە لەژێر ماسكی (ئاڵما)دا كە كەسایەتییە ساختە و درۆزنەكەیە. ھەروەكوو (ئاڵما) خۆی دەپرسێت “ئاخۆ دەكرێت کەس بیت لە یەك کاتدا؟”.\nلە چەندین دیمەنیشدا گفتوگۆ و نواندنەكان وامان لێ دەكەن ھەست بكەین ئەو بیركردنەوەیەمان تەواو ڕاستە و دەشێت تەواو ھەڵەش بێت!\nبۆ نموونە لە دیمەنێكدا (ئاڵما) بە (ئیلیزابێث) دەڵێت “جارێكیان فیلمێکی تۆم بینی، کاتێك گەڕامەوە بۆ ماڵەوە لە بەردەم ئاوێنەکەدا بە خۆمم گوت ئێمە زۆر لە یەك دەچین”.\nیاخوود لە دیمەنێكی دیكەدا (ئاڵما) پێی دەڵێت “ھەتاكوو ئێستا ھیچ کەسێك وەکوو تۆ گوێی بۆ ڕانەگرتووم”، كەواتە (ئاڵما) لەگەڵ خوودی خۆیدا قسە دەكات و خۆی دەدوێنێت.\nلە دیمەنێكی دیكەشدا (ئیلیزابێث) بە (ئاڵما) دەڵێت بچێت بخەوێت، بەڵام (ئاڵما) خەواڵووە و گوێی لێ نابێت، کەچی دواتر خۆی ھەمان قسە دووبارە دەکاتەوە، یاخود كاتێك ھاوسەرەكەی (ئیلیزابێث) دێت و دەیدوێنێت (ئاڵما) بە (ئیلیزابێث) ناو دەبات، ھەروەھا لە گرتەیەكی دیکەشدا (ئاڵما) لە بارەی کار و ویست و منداڵەکەی (ئیلیزابێث)ەوە دوو جار ھەمان قسەگەل دەڵێتەوە واتا ھەرجارێك لە بری ھەر یەکێکیان، كاتێكیش (ئاڵما) دەیەوێت نامەکانی خۆی و خانمەكە ببات و دەبینێت نامەکەی (ئیلیزابێث) کراوەیە و تێیدا نووسراوە خەریکە (ئیلیزابێث) کار لە (ئاڵما) دەکات، كەواتە ئەم كەسایەتییە ساختەیە ھێشتا لەژێر كاریگەری كەسایەتییە ڕاستەقینەكەیدایە و بەسەریدا زاڵە و ڕووپۆشەكەیشی ھێشتا ئازاری دەدات.\nتاكە سات كە تێیدا خانمە بێدەنگەكە دێتە قسە ئەو كاتەیە كە خانمە پەرستارەكە ھەوڵ دەدات ئاوی گەرمی بەسەردا بڕشێنێت، ئەویش بەترسەوە دەڵێت “نا، وا مەكە”، ئەگەرچی كەسایەتی ڕاستی خۆمان دەناسین و بە ماسكەكانمان خۆمانێكی ساختە درووست دەكەین بەڵام ھەمیشەش دەمانەوێت ئەو بوونە ساختەیەمان بپارێزین، ھەربۆیەش (ئاڵما) ھەموو شتێك دەكات بۆئەوەی ئازار بە كەسایەتییە ساختەكەی نەگات.\nبەدرێژایی فیلمەكە نزیكبوونەوەیەكی ئیرۆتیكی لەنێوان ھەردوو خانمە نواندنكارەكەدا دەبینین، لە ھەندێك گرتەشدا ھەست دەكەین بینەری فیلمێكی ئیرۆتیكیین، لێرەشەوە كاریگەری سێكس لەسەر دەروون و ڕۆڵی لە درووستبوونی گرێ دەروونییەكاندا دەردەكەوێت بۆمان.\nدواتریش بۆمان ڕوون دەبێتەوە ئەگەرچی بەردەوام شەڕی نەكەوتنی ماسكەكانمان بكەین بەڵام ھەر لێمان دەكەوێت و خەیاڵی كەسایەتییەكی ساختەی جوان كەسایەتییە ڕاستییە جوانەكەشمان دەشێوێنێت.


زایینی: ٢٠-٠٢-٢٠١٦ - هەتاوی: ١٣٩٤/١٢/٠١ - ١٦:٥٩ تاران\nخامنەیی لە كورسیی ویلایەتی فەقیهدا و لە ڕێی "شوورای نیگەهبان"ەوە كۆمەڵێك بەربژێری جێی پەسندی خۆی بۆ خولی نوێی پارلەمانی ئێران دەستنیشان كردووە كە بڕیارە دوای ماوەیەكی دیكە دەنگیان بۆ لە خەڵك وەربگرێ و بەو شێوەیە خولی نوێی مەجلیسەكەی وەگەڕ بخات. هاوكات بەربژێرەكانی مەجلیسی خوبرەگانیش كە لە شارەزایانی فەلسەفەی ویلایەتی فەقیه و كۆنەپەرستانی سەر بە ڕێبازی خامنەیی پێكدێ، هەر دیاریكراون و قەرارە لە هەمانكاتدا، دەنگی ئەرێ بۆ ئەوانیش لە خەڵك بستێندرێ. تا ئێرەی ئەم بەزمە شتێكی نوێی تێدا نیە و هەمووی هەر هەڵڵاكەی جارانە، كە نە خەڵك بڕوای پێی هەیە و نەش ڕێژیم لە بەر بڕوا یا داخوازیی خەڵك بەڕێوەی دەبا.


(1988-11-06) ٦ی تشرینی دووەمی ١٩٨٨ (تەمەن ٣٣ )\nسکۆتسدەیل، ئەریزۆنا، ئەمریکا\nئیمێلی ستۆن، ڕیلێی ستۆن\nئێما ستۆن (بە ئینگلیزی: Emma Stone؛ لەدایکبووی ٦ی تشرینی دووەم ١٩٨٨) ئەکتەرێکی ئەمریکییە، کە بووەتە براوەی چەندین خەڵات لەوانەش خەڵاتێکی ئۆسکار و گۆڵدن گلۆب. لە ساڵی ٢٠١٧، لەلایەن گۆڤاری فۆربیس بە گرانترین خانمەئەکتەر دانرا بەوەرگرتنی ٢٦ میلیۆن دۆلار لە ساڵێکدا. ھەر لەو ساڵەدا، ئێما لەلایەن گۆڤاری تایم ناوی لە پێرستی ١٠٠ کاریگەرترین کەسایەتی ساڵ ھات.\nئێما بە بەشداریکردنی لە فیلمی سوپەر باد ناسرا، بەشداری لە فیلمێکی ترسێنەری کردووە بە نێوی دوورگەی زۆمبی (Zombie Land) لە ساڵی ٢٠١٠، ھەروەھا ڕۆڵی سەرەکی بینیوە لە فیلمی پیاوی جاڵجاڵۆکە سەرسوڕھێنەرەکە (The Amazing Spiderman) بەڕۆڵی گوین، ناوبراو بەباشترین ئەکتەری کۆمێدی دانراوە لە ساڵی ٢٠١١ ئەوەش بەھۆی بەشداریکردنی لە فیلمی کۆمێدی (Easy A).\n١ ژیانی ئەکتەری\n١.١ سەرەتای نواندن (٢٠٠٤–٢٠٠٨)\n١.٢ پێشکەوتن (٢٠٠٩–٢٠١١)\nسەرەتای نواندن (٢٠٠٤–٢٠٠٨)[دەستکاری]\nستۆن سەرەتا بەرنامەی تەلەفزیۆنی دۆزینەوەی بەھرەکان (In Search of the New Partridge Family) لە ساڵی ٢٠٠٤ بەشداریکرد. دواتر لەچەند زنجیرەتەلەفزیۆنییەک وەکو میوان بەشداربوو لەوانە میدەیم (Medium) و ماڵکۆم ئن زە میدڵ (Malcolm in the Middle).\nستۆن لەکارەکانی پێشکەوتنی بەخۆیەوە بینی بەتایبەت بۆ تاقیکردنەوەی نواندن لە درامای heroes، بەڵام نەیتوانی براوە بێت بۆ ڕۆڵگێڕان لەو درامایە. وە لە ساڵی ٢٠٠٧، سەرکەتو بوو لە بردنەوەی یەکێک لە ڕۆڵە سەرەکێکانی درامای Drive، بەڵام ئەم درامایەش ھەڵوەشایەوە لەدوای پەخش کردنی حەوت ئەڵقە. لە ساڵی ٢٠٠٧ ستۆن بەشداری کرد لە فیلمی کۆمیدی superbad لە بەردەم دوو ئەکتەری گەنجدا مایکڵ سیرا و جوناھـ ھیڵ. دواتر لە ساڵی ٢٠٠٨ لە دوو فیلمی کەدا بەژداری کرد کە بریتی بوون لە (The Rocker) و (The House Bunny)، فیلمی زە ڕۆک لەلایەن ڕەخنەگرانەوە پێشوازی نەرێنی لێکرا بەتایبەت ڕۆڵگێڕانی ئێما ھەروەھا لەڕووی بازرگانییەوە شکستی ھێنا، وە فیلمی زە ھاوس بەنی لە بۆکس ئۆفیس سەرکەوتنی بەدەستھێنا.\nلە ساڵی ٢٠٠٩ ناوبانگی ئێما ستۆن زیارتربوو کاتێک یەکەمی نواندنێکی کورتی کرد لەگەڵ ئەستێرە ماسیۆ ماکۆنی لە فیلمی Ghosts of Girlfriends Past، وە دووەم کە بووە ھۆی دروست بونی ناوبانگی فیلمی زۆمبیلاند (Zombieland) بووە لەگەڵ دوو ئەستێرەدا ودی ھارسیلۆن و جەیسی ئایزنبیرج، کە ئەم فیلمەیان توانی زیاتر لە ١٠٣ میلیۆن دۆلار لە بۆکس ئۆفیس کۆبکاتەوە. وەکۆتا فیلمی لەو ساڵەدا بریتی بوو لە Paper Man لەگەڵ دوو ئەستێرەدا کە بریتی بوون لە جەیڤ دانیلز و ڕیان ڕینۆڵدز.\nلە ساڵی ٢٠١٠، ستۆن ھەستا بە پێشکەش کردنی یەکەم فیلمی پاڵەونتییە نەمرەکەی Easy A، ئەوەی دەرچونە گەورەکەی تۆمار کرد لەکاتی پەخش کردنیدا، ستۆن پاڵێوراو بوو بۆ خەڵاتی گۆڵدن گلوب. وە لە ساڵی دواتر سەرکەوتنێکی دیکەی بەدەستھێنا لە فیلمی Crazy, Stupid, Love لەگەڵ سێ ئەستێرەی تردا کە بریتی بوون لە ستیف کاریل و جۆلیان مۆر و ڕیان جوزلینج، فیلمەکە توانی ١٤٢٫٩ میلیۆن دۆلار کۆبکاتەوە لەکاتێک تێچووەکەی ٥٠ میلیۆن دۆلار بوو.\n^ ئ ا "Emma Stone On 'Obsessing' Over Her Breakout Role In 'Easy A'". Access Hollywood. August 31, 2010. Archived from the original on April 9, 2016. Retrieved March 27, 2016.\n^ Diehl, Jessica; Wolfe, Alexandra. "Hollywood Is Her Oyster". Vanity Fair. Archived from the original on March 12, 2016. Retrieved March 17, 2016.\nوەرگیراو لە «https://ckb.wikipedia.org/w/index.php?title=ئێما_ستۆن&oldid=929821»\nئەکتەرە تەلەڤیزیۆنییە ئەمریکییەکان\nبەشداریکەران لە زنجیرەی تەلەڤیزیۆنی ڕاستی ئەمریکی\nخانمەکتەرە مناڵە ئەمریکییەکان\nئەم پەڕەیە دواجار لە ١٥:٤٥ی ١٠ی ئازاری ٢٠٢٢ نوێ کراوەتەوە.


ئەمریکاو ئێران لە دەمەقاڵەو تویتەوە بۆ بەریەککەوتن – CHRA.TV\nسەرەتا / وتار و بیروڕا / ئەمریکاو ئێران لە دەمەقاڵەو تویتەوە بۆ بەریەککەوتن\nBurhan Shex Reuf 09/05/2020\tوتار و بیروڕا, وتار و بیروڕا\nسەرۆکی ئەمریکا دۆناڵد ترەمپ فەرمانی دا کە ھەر بەلەمێکی سەربازی ئێرانی نزیک بێتەوە لە کەشتیەکانیان لە ئاوەکانی ناوچەی کەنداو ئاگربارانی بکەن و لەناوی ببەن , ئەمەش لە دوای ھەفتەیەک لە نزیک بوونەوەی ١١ بەلەمی سوپای پاسدارانی شۆڕشی ئیسلامی ئێران ھەفتەی ڕابردوو لە کەشتیە جەنگیەکانی ئەمریکا بە دوورییەکی زۆر کەم .\nناکۆکیەکان ھەڵدەکشێن سەرەڕای بڵاوبوونەوەی ڤایرۆسی کۆرۆنا لە ھەردوو وڵاتی ئەمریکا و ئێران تا ڕادەیەکی زۆر بەتایبەتی ئەمریکا کە ئێستا لە یەکەمی لیستەکەدایە بۆ تووشبوون و مردن , ھەرچەندە لە زۆر شوێنی تر بە ھۆی ئەو ڤایرۆسەوە شەڕو ململانێکان خاوبوونەتەوە .\nلە ئاوا بارودۆخێکدا کە ئێران گیرۆدەی ئەو ڤایرۆسە نەگریسەیە و قوربانی زۆریشی ھەیە بارودۆخی وڵات شڵەژاو و نالەبارە بەھۆی گەمارۆ و سزاکانی ئەمریکاوە کەچی یەکەم مانگی دەستکردیان بە سەرکەوتوویی ھەڵدایە بۆشایی ئاسمان و ئەگەر پێشتر دەیان گووت کە بۆ مەرامی سەربازی نیە بەڵام ئێستا باس لەوە دەکەن بۆ مەبەستی بەرگری و سەربازییە .\nھەر ئەمەش وای لە ترەمپ کرد کە دوای بڵاو بوونەوەی ئەو ھەواڵە لە تویتێکدا بنووسێت کە فەرمانی بە ھێزە دەریاییەکانی ئەمریکا کردووە لە کەنداو کە ھەر بەلەمێکی سوپای پاسداران نزیک بووەوە لێیان لەناوی ببەن .\nلە بەرامبەریشدا فەرماندەی گشتی سوپای پاسدارانی کۆماری ئیسلامی ئێران فەرمانی دا بە ھێزەکانی کە وەڵامی ھەر ھەڕەشەو پەلامارێک بدەنەوە کە بکرێتە سەر ھێزەکانیان ئەم ئاماژانە ئەگەر بچنە بواری جێبەجێ کردنەوە ئەوا نەک ناوچەی کەنداو ھەموو ناوچەی ڕۆژھەڵاتی ناوین دەبێتە گۆڕەپانی شەڕێکی کاولکار کە ساڵانێکە ھەردوو جەمسەری ئێران و ئەمریکا بە ھاوپەیمان و بریکارەکانیانەوە خۆیانی بۆ ئامادە دەکەن .\nبەڵێ ئەو کات ئاکام و کاریگەرییەکانی لە گەڵ کۆرۆنادا ئەم ناوچە دەکاتە قوربانیەکی تری جەنگی بەرژەوندی و ملھوڕی ھێزە بەرژەوندخوازو چاوچنۆکەکان کە ھیچ دیارییەکیان بۆ مرۆڤایەتی پێ نیە جگە لە شەڕو ماڵوێرانی .\nلەلایەکی ترەوە وەزارەتی بەرگری ئەمریکا بنتاگۆن داوای ڕوونکردنەوەی لە کۆشکی سپی کردووە دەربارەی تویتەکانی سەرۆک ترەمپ , کە باس لە بە ئامانج گرتنی بەلەمە ئێرانیەکان دەکات , لە بەرئەوەی سەرۆک ترەمپ بابەتەکەی بە ڕوون و ڕاشکاوانە لە تویتەکەید ا یەکلایی نەکردۆتەوە , ھەرلە بەر ئەوەشە ھێزی دەریایی ئەمریکا داوای ڕوونکردنەوەی لە بنتاگۆن کردووە و ئەوانیش داوای ڕوونکردنەوەیان لە کۆشکی سپی کردووە .\nبۆ یە لە ئێستاشدا ڕاو سەرنجێکی دی خۆی قووت کردۆتەوە لە ناوەندە سیاسی و ھەواڵیەکان ئەویش ئەوەیە ترەمپ بۆیە لەم کاتەدا ئەم قەیرانە دەوروژێنێت کە نرخی نەوت زۆر دابەزیووە , بەمەش کە تەنگەی ھورمز و کەنداو ببێتە مەیدان و ململانێکانی ئەمریکاو ئێران ئەوا نرخی نەوت خێرا بەرز دەبێتەوە ھەرواش دەرچوو لە دوو ڕۆژی ڕابردوودا نەوت لە ١٥% نرخەکەی بەرزبووەو ە .


دادگاێ باڵاێ ناوه‌ندێ و مقه‌يه‌تى ده‌ستوور\nكازم عه‌بد جاسم\nشه‌فه‌ق نيوز/ هه‌ر له وه‌خت دامه‌زرانن دادگاێ باڵاێ ناوه‌ندێ له عراق و جيوه‌جيكردن په‌يڕه‌وه‌يل ديموكراسى، ئى دادگا كار له‌بان داناين ده‌ستوور كردگه وه ئه‌وه‌گ ياسايگ دياره له وڵات وه‌ل دامه‌زرانن دادگاێ ده‌ستوورێ له عراق له‌ڕێ بنياتناين ريڕه‌وه‌يل ده‌ستوورێ و بنه‌ماێ جيگره‌وه‌يش دانا ئه‌را مقه‌يه‌تيكردن ده‌ستوور عراقى له‌ڕێ تايبه‌تمه‌ندێ له شيه‌وكردن ده‌قه‌يل ده‌ستوورێ وه خاسى وه گووره‌ێ ياساێ دامه‌زراننى وه شماره‌ێ 30 ساڵ 2005 و ده‌ستوور عراقى جيوه‌جيكرياگ ساڵ 2005 ك ده‌ق له‌بان تايبه‌تمه‌نديه‌يل دادگاێ باڵاێ ناوه‌ندێ كرد.\nدادگاێ باڵاێ ناوه‌ندێ كاريش له‌بان ريڕه‌و سه‌روه‌رێ ده‌ستووريش كرد ك يه‌كيگه له ريڕه‌وه‌يل بنه‌ڕه‌تى له ده‌وڵه‌ت ياسايى ك بنه‌مايه‌يل ياساێ ده‌ستوورى له‌تى باڵاس له‌بان بنه‌مايه‌يل تر ياسايى، هه‌ر وه‌و خاتريشه بايه‌سه له‌بان ده‌سڵاته‌يل گشتى پابه‌ند بوون وه بنه‌مايه‌يل ده‌ستوور و حوكمه‌يلى، ك مادده‌ێ ١٣ له ده‌ستوور عراقى ساڵ ٢٠٠٥ جه‌خت له‌وه كرد ك ده‌ستوور جوور باڵاترين ياسايگ دياريه له عراق و په‌يڕه‌و ئه‌كريه‌ێد له سه‌رانسه‌رێ وه‌بى جياوازێ.\nدادوه‌رێ ده‌ستوورى عراقى جوور نوێنه‌رايه‌ى له دادوه‌رێ دادگاێ باڵاێ ناوه‌ندێ كارايى خوه‌ێ ده‌رخست له په‌يوه‌سكردن ده‌قه‌يل ده‌ستوورێ وه بارودوخ تازه‌و ئاڵشتبوێ له‌ڕى نيشانداين رووح و كاره‌يل په‌ره‌داين و ده‌رخستن بار سياسى و ئابوورێ و كۆمه‌ڵايه‌تى، ئه‌ويش وه شيه‌وكردن ده‌قه‌يل ده‌ستوورێ و ديارتين نموونه‌يش له‌بان ئه‌و مه‌سه‌له ئه‌و رۆڵه بوێ ك دادگاێ بالاێ ناوه‌ندێ نيشانێ دا له‌و كيشمه‌كيشه‌يله ك روێدا له ئه‌نجومه‌ن نوێنه‌ره‌يل له‌باره‌ێ دامه‌زرانن گه‌وراترين فراكسيۆن له په‌رله‌مان و گوزاره‌ێ سه‌ركه‌فتن و حه‌ساره‌ت وه نسبه‌ت ئه‌را كانديده‌يل و پابه‌ندبوينێ وه رووح ده‌ستوور و بيلايه‌نى له داين بڕياره‌يل دوير له ده‌خاڵه‌تكارێ سياسى.\nدادوه‌رێ ده‌ستوورى وه تواناتره له چشته‌يل تر غه‌يره خوه‌ێ له‌باوه‌ت مه‌سه‌له‌ێ شيه‌وكردن ده‌ستوور، ئه‌ويش له‌وه‌ر دو هووكار، يه‌كه‌ميان مه‌وزوعيه‌ت و بيلايه‌نى ك بڕيار ئه‌ياده دادگاێ باڵاێ ناوه‌ندێ وه‌بى غه‌يرێ له ده‌سڵاته‌يل و دويه‌ميش ئه‌و ماريفه‌ت زانستيه ك ديرێده‌ێ له ئسووڵ ياساو ئه‌و شاره‌زايى ته‌مامه ك له‌لاێ دادوه‌ره‌يل وجوود ديرێد.\nدادگاێ باڵاێ ناوه‌ندێ جوور دمبه‌س ئه‌مانيگيش كار كرد ئه‌را نواگيرى له هه‌ر خراوه‌يگ يا ياساشكنێ و ده‌ستوور عراقى له‌ڕێ حوكم و ياساێ ده‌ستوورێ، چوينكه ده‌ستوور عراقى نه‌خشه‌ێ ياسايى ڕيكردن ياسايه‌يل داناو ناده‌ستووريه‌ت بڕيگ له ياسايه‌يليش ئه‌را جياوازێ شه‌ريعه‌ت ئسلامى، ئه‌ويش وه ئه‌وه‌گ ئسلام ئايين ده‌وڵه‌ته‌و نه‌بايه‌د موخالفه بكريه‌ێد و هه‌ناێ ك كيشمه‌كيشيگ سياسى روێ بيه‌ێد دوينيم ك دادگاێ ناوه‌ندێ كار له‌بان چاره‌سه‌ر ئه‌كا له خسوومات وه‌گووره‌ێ ده‌ستوور عراقى له‌ڕێ مه‌شق چه‌ودێرێ له‌بان ده‌ستووريه‌ت ياسا و سيستمه‌يل جيوه‌جيكار و شيه‌وكردن ده‌ستوور و دژايه‌تى بڕگه‌يل فريه‌يگ له چه‌ن ياسايگ، ئه‌ويش له‌وه‌ر ئه‌وه‌گ ناگونجيه‌ێد وه‌ل ده‌ستوور، يه‌يش بيجگه په‌سه‌نكردن ئاكامه‌يل كووتايى هه‌ڵوژاردنه‌يل گشتى ئه‌را ئه‌ندامێتى ئه‌نجومه‌ن نوێنه‌ره‌يل و پويچه‌ڵكردن ئه‌ندامێتى بڕيگ له ئه‌ندامه‌يل ئه‌نجومه‌ن نوێنه‌ره‌يل له‌وه‌ر سه‌رپيچيكردنيان له ياساێ هه‌ڵوژاردن.\nله‌و ياسايه‌يليشه ك دادگاێ ناوه‌ندێ روێ وه‌ڕوييان بويه‌و، ياساێ دياريكردن ولايه‌ت سه‌رۆك ئه‌نجومه‌ن وه‌زيره‌يل و ئه‌و بڕگه‌يله ك زه‌مانه‌ت حه‌جز كردياد و نواگيرى له حه‌جز كرد له‌وه‌ر هه‌ر هووكاريگ و كار له‌بان بته‌وكردن ريڕه‌و جيايى ناونى ده‌سڵاته‌يل و سه‌روه‌خوه‌يى ده‌سڵات دادوه‌رێ عراقى كرد.\nكازم عه‌بد جاسم ئه‌لزه‌يدى


حوکمى دەستپێکردنی مانگی ڕەمەزان و تەواو بوونی بە پێیی حسابی فەلەکی: ماڵپەڕی وەڵامەکان\nڕۆژووحوکم و ئادابەکانى ڕۆژووحوکمى دەستپێکردنی مانگی ڕەمەزان و تەواو بوونی بە پێیی حسابی فەلەکی\nحوکمى دەستپێکردنی مانگی ڕەمەزان و تەواو بوونی بە پێیی حسابی فەلەکی\nالحمد لله وحدە ، والصلاة والسلام علی من لا نبي بعده ، وبعد :\nبەڕاستی پرسیارێکی زۆر دەکرێت لە لایەن برایانمەوە لەکۆمەڵێک وڵاتەوە دەربارەی دەست پێکردن و کۆتایی هاتنی مانگی ڕەمەزان بەپێیی حسابی فەلەکی.\nحسابکردنی فەلەکی هیچ پەیوەستیەکی نیە بە دەستپێکردن و کۆتای هاتنی مانگەوە بەپێیی شەرع .\nوە ئەو وتەیەش کە دەڵێت : پەیوەندی هەیە لەلایەن هەندێک لە زانایانی ئەم کۆتاییانەوە وتەیەکی ڕیزپەڕ و شازه و هیچ حسابێکی بۆ ناکرێت ، سونەتی صەحیح و کۆدەنگی زانایان لەپێشەوەی ئەم وتەیەدا ئەم بۆچوونە ڕەتدەکاتەوە .\nوە پێغەمبەری خوا ﷺ دەفەرمووێت : (صوموا لرؤيته وأفطروا لرؤيته فإن غُبِّي عليكم فأكملوا شعبان ثلاثین ) ڕۆژوو بگرن بەبینینی و وە دەستیش هەڵگرن لە ڕۆژوو بە بینینی ، وە ئەگەر نەشتان توانی بیبینن ئەوا سی ڕۆژەی مانگی شەعبان تەواو بکەن .\nوە هەروەها فەرموویەتی : (صوموا لرؤيته وأفطروا لرؤيته فإن أُغمِي عليكم فاقدروا له ثلاثين) واتا : ڕۆژوو بگرن بەبینینی و وە دەستیش هەڵگرن لە ڕۆژوو بە بینینی ، وە ئەگەر نەشتان توانی بیبینن ئەوا سی ڕۆژی بۆ دابنێن .\nهەر لەو بارەیەوە ئەگەر دەسەڵاتدارێکی موسڵمان ئەوەى هەڵبژارد کەکار بکات بەحسابی فەلەکی ، ئەوا لەبارەدا لەدوو ئەگەر دەرناچێت :\nیەکەم : حسابکردنی فەلەکی یەک بگرێتەوە لەگەڵ جۆرێکی شەرعیدا وەکو ئەوەی یەکبگرێتەوە لەگەڵ بینینی مانگدا لە وڵاتێک لەوڵاتانی ئیسلامی یان یەکبگرێتەوە لەگەڵ تەواوکردنی مانگەکەدا ئەو کاتە کاری پێدەکرێت ، چونکە ڕێککەوتوە لەگەڵ یەکێک لەبارەشەرعیەکاندا .\nوە تاکید کراوەتەوە بەدیاری کردنی دەسەڵاتدارەکە بۆی بەوەی کە موسڵمانان پێکەوە ڕۆژووی بگرن و پێکەوەش بیشکێنن .\nوە لە پێغەمبەری خواوە ﷺ بەصحیحی هاتووە کە فەرموویەتی: ( الصوم یوم تصومون والفطر یوم تفطرون ).\nدووەم : بەڵام ئەگەر یەک نەگرێتەوە لەگەڵ ڕوویەکی شەرعیدا ئەوا هەرگیز کاری پێناکرێت .\nوە ئەگەر کەسێک بڵێت ئەی بۆ کار نەکەین بە فەرموودەی کۆتایی لێرەشدا دیسان ؟\nئەو کات دەڵێن : چوونک مەبەست بە ڕۆژووی ڕۆژووی شەرعیە و مەبەستیش بە ڕۆژووی شکاندن ڕۆژوو شکاندنی شەرعیە ، وە ئەمەش نە ڕۆژوویەکی شەرعیە وە نە ڕۆژووی شکاندنێکی شەرعیشە .\nهەر لەسەر ئەوەی پێشوو : ئەگەر ئاگاداری درا سەبارەت بە کۆتایی هاتنی ڕەمەزان بە حسابی فەلەکی وە یەکی نەگرتەوە لەگەڵ بینینی مانگدا یان تەواو کردنی مانگەکەدا ، ئەوا پێویستە لەسەر خەڵکی ڕۆژووەکەیان بگرن وە درووست نیە ڕۆژوو بشکێنن ، وە هەرکەسێک ڕۆژوو بشکێنێت واجبە لەسەری بیگرێتەوە .\nنوسینی : الشیخ ٲ.د. سلیمان بن سلیم الله الرحیلی .\n30/رمضان / 1437\nئەو هه‌ڵه و کارە خراپانە چین کە پێویستە کەسی بەڕۆژوو لێى دوور بکەوێتەوە؟ ئەگەر ئافرەت پێش بانگی بەیانی پاك بوەوە بەڵام فریای خۆشۆردن نەکەوت ئایە كە بەڕۆژوو ئەبێت ئەو ڕۆژەی بۆ حساب دەكرێت ؟ ڕێگاکانى سابت بوون و زانینى هاتنى مانگى ڕەمەزان پێم خۆشە بە کورتى و پوختى لە حوکم و ئادابەکانى ڕۆژووى مانگى ڕەمەزان شارەزابم تکایە هاوکاریم بکەن ئایا ئه‌و كه‌سه‌ى كه له ڕۆژی ڕه‌مه‌زاندا موسوڵمان ده‌بێت ئایا پێویسته دواتر ئه‌و ڕۆژه قه‌زا بكاته‌وه یاخود نا ؟\nسەردان: ١,٧١٥ بەش: حوکم و ئادابەکانى ڕۆژوو\nپرسیاری دواترئاسانكاری خوای گەورە لە گرتنی ڕۆژوودا کامەیە؟ پرسیاری پێشترحوکمی زیکر کردن بە دەنگى بەرز لە دوای نوێژە فەرزەکان چی یە ؟


هەردوو دونیا بە ئافرەتەوە جوانن\nئاورنگ شێخ عەلی 02/04/2021 - 20:20 وتار\n”ما أكرمهن الا الكريم ومااهانهن الا اللئيم - واتە: رێزیان ناگرێ، جگە لەوانەی کە خۆیان رێزدارن، سووکایەتیان پێ ناکەن، جگە لەوانەی کە خۆیان سووک و کەمن“\nویستم سەرەتای وتارەكەم بەو وتەیەی سەرەوە دەست پێبکەم، چونکە ئافرەتان دیاریی مەزنی خودان بۆ مرۆڤایەتی، هەر كەس سووكایەتی بە ئافرەت بكات، واتای کەمیی کەسەکە دەگەیەنێت.\nلەنێو منداڵدانی ئافرەتدا، مرۆڤایەتی و بوون، بەردەوام بووە و بەردەوامیش دەبیت، مرۆڤ لە باوەشی پڕ میهر و سۆزی دایکاندا دەپشکوێت و چرۆ دەکا و پێدەگا، لە مردنیشدا، هەر بە ناوی ئەو زاتە پڕ لە ئەفسوونە خوداییەوە کە دایکە، بانگ دەکرێت و تەلقین دەدرێت. ئەگەر لەو دونیا بەهەشت لەژێر پێیەکانیدا بێت، ئەوا لەم دونیاش ژیان بە ئافرەتەوە بەهەشتە و بەبێ ئافرەت ژیان دۆزەخێکی راستەقینەیە.\nجا لە دەرەوەی ماڵیش، توێژینەوەكان دەریانخستوە، ئەو فەرمانگە و دامەزراوانەی لەلایەن ئافرەتانەوە ئیدارە دەدرێن، زۆر سەرکەوتووتر و کەم کێشەترن لەو فەرمانگە و دامەزراوانەی لەلایەن پیاوانەوە بەڕێوە دەبرێن، هەر ئەوەندەش نا، بەڵکوو ئەو وڵاتانەی کە ئافرەتان تیایدا شاژن یا سەرۆک، یا سەرۆک وەزیرانن، لەڕووی دیبلۆماسی و سیاسی و ئابووری و خۆشگەزەرانیی خەڵكەكەشیەوە، گەشەسەندووترن لەو وڵاتانەی پیاو سەرۆکیانە.\nدێمە سەر رۆڵی ئافرەت لەنێو ماڵ و خێزاندا، من لە ئێوە دەپرسم: ئەو خێزان و ماڵانەی دایکیان تێدایە و بەڕێوەیان دەبات، منداڵەکانی چەندە ئاسوودەترن لەو ماڵانەی کە دایک بە هەر هۆكارێك بێت غایبە، هەر ئەسڵەن پیاو ناتوانێت بێ ئافرەت سەروكاریی ماڵ و خێزان بكات، نموونەمان هەیە کە منداڵی بێ دایک چۆن سەرگەردان بووە و کەوتووەتە ماڵە مام و ماڵە پاپیران و ماڵە پوور و ماڵە خزم، یان خانەی بێسەرپەرشتان.\nلە بەرامبەردا چەندین دایکمان هەبووە و هەیە، كە هاوسەرەكانان لەدەست داوە، بەڵام دایكان خۆیان کردووەتە قوربانی و قەڵغانی پارێزەری منداڵەکانیان، تاکوو بیانپارێزین لە رەشەبای بێبەزەیی ژیان و زمانە، نەیانهێشتووە منداڵەكان هیچ بێنازیەکیان پێوە دیار بێت، سەربەرزانە پێیانگەیاندوون.\nلە کۆتاییشدا، هیوادارم چۆن لە ئەرک و ماندووبونی ژیاندا ئافرەت شێرەپشکی بەرکەوتووە، ئاوهاش لە بەخشینی پلە و پۆست و بەرپرسیارێتیدا، بێبەش نەبن، گرنگیشە لەسەر توانا و لێهاتوویی کەسەکە بێت، جا چ ئافرەت بێت یان پیاو و رێژەی كۆتا بۆ ئافرەت دیاری نەکرێت، بەڵکوو گەر پێویستی کرد و دۆخەكە بەو ئاراستیە رۆیشت، با ئافرەتان زیاتر لە سەدا پەنجا بەدەست بهێنن، نموونەی زیندووش حکوومەتی ئێستای ئیسپانیایە کە رێژەی ئافرەت تیایدا ٧٠٪یە، مرۆڤی عاقڵیش ئاماژەیەكی بەسە! وەلسەلام.


دوو پێکهاتەی سادە بۆ نەمانی زیپکەی ڕوخسار\n11316 جار خوێندراوەتەوە\nزیپکە یەکێکە لە گرفتە باوەکان کە زۆربەی گەنجان بەدەستییەوە دەناڵێنن، جگە لەوەی دیمەنێکی ناشرین بە ڕوخسار دەدات لە هەمان کاتدا چاڵی و پەڵە لەسەر پێست دروست دەکات، دەتوانرێت بە کەرەستە سروشتییەکانی ماڵەوە زیپکەی روخسار نەهێڵیت.\nماڵپەڕی هێڵسی لاینی ئەمریکی لە بابەتێکدا ئاماژەی بە دوو گیراوەی سادە و سروشتیی کردووە بۆ نەمانی زیپکەی ڕوخسار.\nهەردوو کەرەستەکە دژە هەوکردن و بەکتریایە، دوو کەوچکی گەورە هەنگوین تێکەڵ بە کەوچکێکی بچوک دارچینی بکە، بەجۆرێک تێکەڵیان بکە وەک هەویر دەرچێت، گیراوەکە بدرێت لە ڕوخسار و ماوەی ١٠ بۆ ١٥ خولەک پێوەی بێت، دواتر بە ئاو لێبکرێتەوە.\nسێ کەوچک سرکە تێکەڵ بە بڕێک ئاو بکرێت، چەند پارچەیەک لۆکەی تێبکرێت، لۆکەکان بخرێنە ئەو بەشانەی ڕوخسار کە زیپکەکەی پێوەیە، ماوەی پێنج بۆ ٢٠ چرکە پێوەی بێت و دواتر بە ئاو بشۆرێت، لە ڕۆژێکدا دوو جار ئەم کارە دووبارە بکرێتەوە بۆ دەستکەوتنی ئەنجامی باش، سرکە ئاوساوی و سوربوونەوەی پێست ناهێڵێت و ڕێگری لە دەرکەوتنی زیپکەی ڕوخسار دەکات.


شاندی ئیئتلافی لیستە کوردییەکان، نوێنەرایەتی هیچ خواست و داوایەکی واقعی خەڵکی کوردستان ناکەن – Denegkan\nشاندی ئیئتلافی لیستە کوردییەکان، نوێنەرایەتی هیچ خواست و داوایەکی واقعی خەڵکی کوردستان ناکەن\nلەدوای هەڵبژاردنی ٧/٣ وە، تەواوی هێزو قەوارە سیاسیەکانی عێراق، هاوپەیمانیەتیەکان، فراکسیۆنەکان، ئەمریکا، وڵاتەکانی ناوچەکە لە هەوڵی پێکهێنانی حکومەتی عێراقدان، بەڵام بەو هۆیەوە کە ئەزمەی پێکهێنانی حکومەت لە بنەرەتدا ریشەی لە ئەزمەی پێکهێنانەوەی دەوڵەتی عێراقدایە، بۆیە بۆتە گرێ کوێرەیەکی ناوخۆیی، ناوچەیی و جیهانی، کە بەپێکهاتنی حکومەتیش وەڵامی کۆتایی وەرناگرێتەوە.\nئەو قەوارەو هێزە سیاسیانەی دەیانەوێ دەوڵەت پێکبهێنەوە، لەشەڕێكی هەمەلایەنەدان، بۆ پێکهێنانەوەی جۆری حکومەتی داهاتوو. ئەو هێزو قەوارانەش کە نەکاریان بە جۆری پێکهاتنەوەی دەوڵەت و حکومەتدایە، نە دەتوانن نەخشیکی کردەیی لەخۆنیشان بدەن، لە باشترین حاڵەتدا دەیانەوێ دەوری ناوبژیی و خێریان بەهەند وەربگیرێ و بەشی پێشوویان بێ دەستکاری بمێنێتەوە و رەسمیەت وەربگرێت.\nناسیونالیزمی کورد، بەپێی جێگەو رێگەی دەسەڵاتدارێتی و ئاستی رێکخراوەیی و دۆخی تایبەتی کوردستان و ئارامیەکی نسبی و بەشیک نەبوونی هەرێم لە بەرەی جەنگ لە شەری ئەمریکی لەگەڵ عێراقد و هاوکات لەمەیدان چونە دەرەوەی ناسیونالیزمی میلتانتی عەرەب و پان عەرەبیزم….. بەدوای کەوتنی بەعسدا، جێگاو ڕێگایەکی تایبەتی پێدرا. کە زۆر جیاوازە لە دۆخی ئێستا.\nئیئتلافی فراکسیۆنی لیستە کوردیەکان، کە ئێستا و لەدۆخێکی تازەدا نوێنەرایەتی بزوتنەوەی بۆرژوا- قەومی کورد دەکەن، بودەڵەترین فراکسیۆن و بێنەخشترین بەشی بۆرژوازی عێراقە و دەیەوێت بە نرخی ساڵی کەوتنی بەعس، مایەی خۆی بەدەست لێنەدراوی بهێڵێتەوە. ڕەوتێکە کە لەحاڵی چاوەروانیدایە، گفتوگۆکانی، داواو چاوەڕوانیەکانی، هەڕەشە لێرەولەوێکانی، بۆ هیچ نییە، جگە لەوەی دەیەوێ بە بێوەیی بەشەکەی کە بەدوای کەوتنی بەعسدا، پێیدرا دەستکاری نەکرێت.\nئەمە لە کاتێکدایە، کە دۆخی ئێستا لە هیچ بارێکدا بە قازانجی بزوتنەوەی ناسیونالیستی کورد نییە و عێراقی داوای ٧/٣، بە هێزەکانیەوە، بە قەوارەکانیەوە، بە سازان و رێکەوتننامەکانیەوە، بە جێگاو رێگای بزوتنەوەکانەوە، بە هاوسەنگی هیزیانەوە، تا دەگات بە نەخشی ئەمریکا، وڵاتانی ناوچەکە…. ئاڵوگۆڕی بەرچاویان بەسەرداهاتووە.\nناسیونالیزمی کورد و ئیئتلافی لیستەکانیان، هەموو ئەم ئاڵوگۆرانە بەبەرچاویانەوەیە، کەچی لە جێگای ئەوەی کارتی تازە بخەنە ناو گەمەکەوە، لەجیاتی ئەوەی کەمترین بەرپرسیارێتی نیشانی کۆمەڵگا بدەن، لەچاوەروانی ئەوەدان فایلە بەبن گەیشتوەکان لەزەمەنی پاشەکشەی خۆیاندا و بەهێزبوونەوەی رکەبەرەکانیاندا، دیسان بەرزبکەنەوە، تا لەو رێگایەوە درێژە بە فریوکاریەکانیان بدەن.\nکەرکوک و ناوچە کێشە لەسەرەکان، یاسای نەوت و غاز، سنور، بودجە، هەموارکردنەوەی دەستور، پۆستی سیادی….. ئەمانە کە وەکو خاڵی میحوەری لەکێشمەکێشی نێوان بزوتنەوەی ناسیونالیستی کورد و ناسیونالیزمی عەرەب” بە ئیسلامی و نەتەوەپەرستەکەیانەوە” تەماشادەکرین، دەورەی داهاتوو یان باشتر بڵێم دوای ٧/٣، هەموویان بە زیانی بزوتنەوەی ناسیونالیستی کورد تەواو دەبن و رەوەندی سازشی شاندی ئیئتلافە کوردیەکان( بە دبلۆماسی و هەرەشە)وە، دەست پێدەکات.\nناسیونالیزمی کورد، چونکە بزوتنەوەیەکە لەسەر پایەی ژێرپێخستنی ئیرادەی خەڵکی کوردستان، لەسەر بنەمای قازانجپەرستی بۆ بۆرژوازی کورد لەبەرامبەر داخوازیەکانی چینی کریکارو خواستی زوربەی خەلکی کوردستاندایە، فایلی چارەسەری هەموو کێشە چارەنوسسازەکانی کردۆتە کارتی سات و سەودا، بۆ بەشداری مانەوەی لە حکومەتی ناوەندیدا.\nشاندی ئیئتلافی لیستە کوردیەکان، نوێنەرایەتی هیچ خواست و داوایەکی واقعی خەڵکی کوردستان ناکەن. کەرکوکیان بۆ گرنگە، بەڵام داواو داخوازی رەوای دانیشتوانەکەی لەگەڵ نەبێت، بانگەشەی گێرانەوەی کەرکوک و ناوچە کێشە لەسەرەکان بۆ سەر هەرێم دەکەن، کەچی دۆخێکیان لە کینە، بێمافی، بێخزمەتگوزاری… خوڵقاندووە، کە هەر هێزو قەوارەیەکی سیاسی و جدی دەتوانێت بە ئاوڕدانەوەیەکی ڕاگوزەو ریسی بانگەشەکانیان لێبکاتەوە بە خوری. باسی یاسای نەوت و غاز دەکەن، کەچی لوشدانی داهاتی نەوت و سامانی سروشتی کوردستان، راناگرن. باسی هێشتنەوەی ١٧% بودجە دەکەن، لەکاتێکدا بە ئاشکرا تیرۆری داهاتی کۆمەڵگا دەکەن و بودجەش نیوەی بۆ حزب و ئۆردوی حزب و میدیای حزبە، باسی سنور دەکەن لە وەختێکدا سنوری قەڵەمرەویی دەسەڵاتدارێتی خۆیان لە کوردستان تا ئێستا چەند بەش و دابڕاو لەیەکە، باسی پابەندبوون بە دەستور دەکەن، لە حاڵێکدا دەستوری عێراق بەشەڕ و لە سایەی داگیرکاریدا وەکو سەنەدی هێزە دەرگیرەکانی ئەوکاتی دوای کەوتنی بەعس، نوسراوەو دابەشکاری تایفی و قەومی… کردوەو کەس ئێستا جگە لە شاندو قەوارەی کوردی هیچ هێزو قەوارەیەکی تر پێی رازی نییە.\nباسی پۆستی سیادی دەکەن بەپێی رێژەی دانیشتوان، کەچی لە کوردستان بەڕەوای نازانن تورکێک زمانێک، عەرەبێک زمانێک، مەسیحیەک، بێدینێک پۆستێکی سیادی هەبێت.\nناسیونالیزمی کورد، شاندەکەیان لە گۆشەنیگای بەرژەوەندپەرستی خۆیان و بزوتنەوەکەیانەوە وێڵێ بەشی داهاتوویانن، بەشیك کە دەسەڵاتدارێتی کوردستانیان وەکو پێشوو بۆ بەرەسمی بناسێتەوە، لە بودجەیان دانەشکێت، وە چەند پۆستێکی باڵا!!یان لە ناوەند” بەغداد” هەبێت.\nهیچ کام لەم خواستانەی سەرەوە کە ناسیونالیزمی کورد و شاندەکەیان بە دوایەوەن، هیچ پەیوەندیەکی بەداواو خواستەکانی خەڵکی کوردستانەوە نییە، ئەوە نەبێت کە ئەمان وەکو زەخیرەیی کێشمەکێشەکانیان و سوتەمەنی ململانێکان، بەکاردەهێنن.\nخەڵکی کوردستان نەفرەتیان لە دەسەڵاتی حزبە ناسیونالیستەکان هەیەو بەچاوی دزو تاڵانچی و گەندەڵ و نۆکەر تەماشایان دەکەن، خوازیاری دەسەڵاتێکی سکیولارو مەدەنی و سەربەخۆ و دامەزراوەیین، خوازیاری دورکەوتنەوەن لە هێزە قەومی و دینیەکانی عێراق و نایانەوێت بەهیچ پاساوێک ببنەوە بە بەشێک لە عێراقی قەومی و دینی و ئەو راستیەش دەزانن بوونی پۆستی باڵای حکومی و وەزاریی لە بەغدا بۆ سەرانی حزبە کوردیەکان هەرگیز بە مانایی یەکلایی بونەوەی واقعیەتی سیاسی کوردستان نییە، بەمانای چارەسەریی کێشەی کورد نییە، بەڵکە ئەمە خۆی دەبێتە کۆتێک بۆ دواخستنی رێگاچارەیی کارسازو ئینسانی بۆ کێشەیەک کە چەندین دەهەیە بۆتە مایەی جەنگ و نابەرابەری حقوقی و لە دوای ٢٠٠٣ شەوە، بێ چارەسەر خەوێنراوە بێ ئەوەی وەڵامێکی رەسمی و بەکردەوەی وەرگرتبێتەوە.\nهەروەها خەڵکی کوردستان خوازیاری ئازادی سیاسی و بەیان و بڵاوکردنەوەو ئازادی ڕۆژنامەگەری و بەهرەمەند بوونن لە مافە فەردی و مەدەنیەکانیان، ئەمەش بەهیچ هیزو لایەنێکی قەوم پەرست و ناسیونالیست ناکرێت و ١٩ ساڵەی دەسەڵاتی کوردی بەکردەوە ئەم راستیەی جێگیرکرد، کە ناسیونالیزم و ئازادی، ناسیونالیزم مافی مەدەنی و تاک، ناسیونالیزم و عەلمانیەت، ناسیونالیزم و مافی ژن، ناسیونالیزم و بەرپرسیاریەتی بەرامبەر نەوەی نوێ…. بەیەک هەڵناکەن و لەدژی یەکترین.\nخەڵکی کوردستان خوازیاری “نان” ن، بەو مانایەی دەیانەوێ تەسەڵ بژین و لە خزمەتگوزاریە کۆمەڵایەتیەکان” بیمەی بێکاری، بیمەی تەندروستی و دەرمانی و خوێندن و پەروەردە… بەهرەمەند بن، بیكاری و گرانی و هەژاری یەخەیان بەردات، دەستی دزان و تاڵانچی و گەندەڵەکانیان لەسەر کۆتا بکرێت.\nبە کورتییەکەی خەڵکی کوردستان لە دۆخی ئێستادا کە دەیان داواو داخوازیان هەیە لە ناویاندا خوازیاری” ئازادی، نان، سەربەخۆی” ن، هیچ کام لە هێزە ناسیونالیستەکان، ناتوانن ببن بە بەشێک لەم داخوازییە میحوەریانەو شاندی کوردیش لە سازان و سەوداو مامەلەی خۆیدا لەگەڵ هێزو قەوارە سیاسیەکانی عیراق و ئەمریکاو وڵاتانی ناوچەکەش، ئەوەی لە ئەجنداو پلاتفۆرمیاندا نییەم ئەم خواستە سادەو ئینسانیانەن.\nبۆیە سەرجەم بزوتنەوەی قەومی کورد و ئیئتیلافەکەیان، نوێنەری ئاسۆیەکی سیاسی دیاریکراون” بەشداری لە دەسەڵاتی ناوەند، لەجێگایی سەربەخۆیی و پشت بەستن بە ئیرادەو خواستی خەڵکی کوردستان” “نوێنەری سەرمایەدارن و بازرگانان و کۆمپانیا حزبیەکانن، لەبەرامبەر بەچینی کرێکارو خەڵکی نەداری کوردستان” ” نوێنەری سەرکوت و بێمافی و فریوکارین لە بەرامبەر بە ئازادی و مافە فەردی و مەدەنیەکان” نوێنەری چاوچنۆکی و قازانچ پەرستین لە بەرامبەر بە دابینکردنی ژیان و گوزەرانی تەسەل و دابینکردنی خزمەتگوزاریەکان” ی خەڵکی کوردستاندا.\nئاسۆ و بەرژەوەندی هەموو حزبە ناسیونالیستەکان و بزوتنەوەکەیان، پێچەوانەو دژە بە بە ئاسۆی رزگاری بەخش چینی کریکارو بەرژەوەندی زۆربەی خەڵکی کوردستان.\nبۆیە خەڵکی کوردستان پێویستە هیچ خۆشباوەریەکیان بە حزبە ناسیونالیستەکان و بزوتنەوەکەیان نەمێنێت و هیچ چاوەڕوانیەکیشیان لە ئیئتلافی شاندی کوردی نەبێت کە هەڵگری ئەجندایەک بن، بە قازانجی ئێستاو ئایندەی سیاسیان. ناسیونالیزمی کورد، خۆی کۆسپێکی سەرەکی بەردەم هەموو خواست و رێگاچارەیەکی کارسازو ئینسانی خەڵکی کوردستانە.\nPrevious ئیسلام ئاوای لێ كردین … دكتۆر كامیل نه‌جار\nNext چرایه‌كی تری كۆمۆنیزم و به‌ره‌ی ئینسانیه‌ت كوژایه‌وه !


عەبدوڵڵا حاجی مەحمود، وەزیری کاروباری شەهیدان و ئەنفالکراوان لە حکومەتی هەرێمی کوردستان، لە گفتوگۆیەکی تایبەتی لەگەڵ (باس)دا، چەندین پرسی گرنگ بە یاسای چاکسازی و ماف و ئیمتیازی کەسوکاری شەهیدان و ئەنفالکراوان و زیندانییانی سیاسی دەخاتە ڕوو. ئەو دڵنیایی بە کەسوکاری شەهیدان و ئەنفالکراوان دەدات، مووچە و مینحەکانیان نابڕدرێت.\nسەرەتا ئاماژەی بەوە دا، دڵنیایی دەدەن کەوا بەهۆی جێبەجێکردنی یاسای چاکسازی، مینحەی کەسوکاری شەهیدان نابڕدرێت، وتی: "لە هیچ بڕگە و ماددەیەکی یاسای چاکسازیدا باسی بڕینی مینحە و مووچەی کەسوکاری شەهیدان و زیندانییانی سیاسی نەکراوە، بەڵکوو جێبەجێکردنی دادپەروەری و پاککردنەوەی لیستەکان لە کەسانی ناشایستە دووپات کراوەتەوە".\nوه‌زیری كاروباری شه‌هیدان وتیشی "دڵنیایی دەدەینە کەسوکاری شەهیدان، خودی سەرۆکی حکوومەت و کابینەکە، گرنگیدانی زیاتر بە کەسوکاری شەهیدان و خانەوادەکانیان و بەردەوامبوون لەسەر خزمەتگوزارییەکان بۆ کەسوکاری شەهیدان دووپات دەکەنەوە، چونکە ئەو دەستکەوتانە بەری رەنجی شەهیدانە و منەتیش نییە ئەگەر خزمەت بکرێن و کارئاسانییان بۆ بکرێت، بەڵکوو ئەوە ئەرکە و دەبێت بۆیان بکرێت".\nلە وەڵامی ئەو پرسیارەی، ئەگەر کەسوکاری شەهیدێک یان ئەنفالکراوێک موچەی تری لە حکومەت هەبێت، مینحەکەی دەبڕدرێت، وتی: "مینحەی کەسوکاری شەهیدان و ئەنفالکراوان هیچ پەیوەندیی بە موچەی ترەوە نییە، موچە و مینحەکەیان بەردەوام دەبێت و بە دوو مووچە ئەژمار ناکرێت، وەکوو حکومەت و وەزارەتی کاروباری شەهیدان، دڵنیایی ئەوە دەدەینە کەسوکاری شەهیدان و زیندانییانی سیاسی، مینحە و مووچەکانیان هەروەکوو خۆی دەبێت و دەستکاری ناکرێت".\nوەزیری کاروباری شەهیدان جەختی لەوە کردەوە، دوای رێکارە یاساییەکانی دوای پەسندکردنی یاسای چاکسازی، ئەوان دەست دەکەن بە پێداچوونەوە و رێکخستنەوەی لیستی شەهیدان و زیندانییانی سیاسی، دەشڵێت: "دوو بڕگە لە یاساکە پەیوەندیی بە ئێمەوە هەیە، یەکیان لەسەر لیستی شەهیدانە، یەکێکیشیان لەسەر لیستی زیندانییانی سیاسییە، ئێمە لیژنەی پسپۆڕ پێکدەهێنین بۆ ئەوەی کەسانی ناشایستە لە لیستەکان دەربهێنن و دادپەروەری بەدی بهێنین".\nبەپێی یاسای ماف و ئیمتیازی زیندانییانی سیاسی، هەر زیندانییەکی سیاسی بۆی هەیە 10 ساڵ مووچە و ئیمتیاز وەربگرێت، ئەو مافە بۆ ئەو زیندانییانە خەریکە تەواو دەبێت، عەبدوڵڵا حاجی مەحمود ئەوەی خستە ڕوو: "راستە یاسا بەم جۆرەی دیاری کردووە، ئەگەر کەسێکی زیندانی مینحەی هەبێـت و موچەشی لە حکومەت هەبێت، دەبێت یەکیان هەڵبژێرێت، ئەگەر تەنیا مینحەی هەبێت ئەوا مینحەکەی بەردەوام دەبێت و نابڕدرێت".\nسەبارەت بەو قسە و دەنگۆیانەی دەگوترێت (جاش کوژراو) لە لیستی مووچەی شەهیداندا هەیە، ئەو گوتی:" لەسەر ئەو دەنگۆیانە ئێمە لیژنەی تایبەتمەند دروست دەکەین، بۆ پێداچوونە بە لیستی شەهیدان، بۆ ئەوەی کەسی ناشایستە دەربهێندرێت، لە داهاتووشدا کاردەکەین، کە مینحەی کەسوکاری شەهیدان یەکسان بکەین، چونکە شەهید هەر شەهیدە و نابێت پلەبەندی و جیاوازی لەنێوان شەهیدەکاندا بکرێت".\nئاشکراشی کرد، نزیکەی 100 هەزار کەس مینحەی شەهید و ئەنفالکراو و زیندانی سیاسی، لەسەر میلاکی وەزارەتی کاروباری شەهیدان وەردەگرێت.\nلە سەرێکی ترەوە ئەوەشی راگەیاند، لەگەڵ حکوومەتی عێراق لە گفتوگۆکانیان بەردەوام دەبن، بۆ ئەوەی مینحە و مووچەی شەهیدان بخرێتە سەر بودجەی عێراق، گوتیشی: "لە کابینەکانی پێشوو و لەو کابینەیەشدا هەوڵەکان بەردەوام بوونە، بۆ ئەوەی ماف و شایستە داراییەکانی شەهیدان و زیندانییانی سیاسی بخرێتنە سەر بەغدا، بەڵام حکومەتی عێراق بە شێوازی جۆراوجۆر خۆی لە مینحە و ماف و ئیمتیازاتی کەسوکاری شەهیدان و زیندانییانی سیاسی دەدزێتەوە، پێویست بوو لەو بودجە سیادییانەی لە عێراق داندراون، ئەو مافە و قەرەبووکردنەوەی قوربانییانی گەلی کوردستان دیاری بکرایە، بەڵام بەداخەوە بە بیانووی جۆراوجۆر خۆیان لێی دەدزنەوە، بەڵام هەوڵەکانی ئێمە بەردەوامن، ئەگەر عێراق عێراقێکی فیدراڵی و دیموکراسی بێت، نابێت ئەو جیاکارییە بکرێت، چۆن لە داهاتی گشتیی عێراق، هاوکاری دەدرێتە شەهیدان و زیندانییان، پێویستە گەلی کوردستانیش ئەو مافەی پێ بدرێت".\nسەبارەت بەو خزمەتگوزارییانەی، کە پێشکەش بە کوڕ و کچی شەهیدان و زیندانییانی سیاسی دەکرێت، وەکوو کرێی خوێندن و چەند خزمەتگوزارییەکی دیکە، گوتی: "خزمەتگوزارییەکان بۆ کوڕ و کچی شەهیدان لە خوێندن لە زانکۆ بۆ ماستەر و دکتۆرا لە هەرێمی کوردستان بەردەوام دەبن، هاوکات لە لایەنی تەندروستییش، تاوەکوو ئێستاش حکوومەتی هەرێمی کوردستان لە پێشکەشکردنی خزمەتگوزاری بۆ وارسی شەهیدان بەردەوامە، لە یاسای چاکسازییشدا لە بڕگەیەکدا جەخت لەسەر ئەو خزمەتگوزارییانە کراوەتەوە".\nهاوکات ئەو وەزیرەی کابینەی نۆیەم باسی لە یەک تیمی لەنێو کابینەی نۆیەمی حکوومەتی هەرێمی کوردستاندا کرد و گوتی: "ئەو کابینەیە زۆر تۆکمە و بەهێزە و یەک تیمی لە کارکردندا هەیە، سەرۆکی حکوومەت و جێگری سەرۆکی حکوومەت و وەزیرەکان، هەموومان پێکەوە کار دەکەین بۆ چاکسازی و نەهێشتنی جیاوازی و هێنانەدیی دادپەروەری، سەرۆکی حوومەت و کابینەکە سوورن لەسەر چاکسازی، لەدوای پڕۆژە یاسای چاکسازی، چاکسازیی تریش دەکرێت، چونکە چاکسازی پڕۆسەیەکی درێژخایەنە و کاری تریش بە رێگاوەیە\nموچه‌ی 42 وه‌زیر ڕاده‌گیرێت\nوه‌زیری دارایی: یاسایی چاكسازی جیاوازی لەنێوان هیچ پلە و پۆستێك ناكات\nحكومه‌تی هه‌رێم ژماره‌یه‌ك له ده‌رچوانی زانكۆ داده‌مه‌زرێنێت\nوه‌زاره‌تی دارایی ڕاگه‌یه‌نراوێك له باره‌ی خانه‌نشینی پله تایبه‌ته‌كان بڵاوده‌كاته‌وه\nوه‌زاره‌تی كاره‌با داشكاندن بۆ نانه‌واخانه و سه‌مونخانه‌كان ده‌كات\nئه‌مڕۆ ئه‌نجومه‌نی وه‌زیرانی هه‌رێم پرسی به‌رزبونه‌وه‌ی نرخی به‌نزین تاوتوێده‌كات


خێزان‌و كاره‌ساته‌كان، كتێبی فریاگوزاری سه‌ره‌تایی خێزانی كورد\n28/8/2017 10:48 AM\nكتێبی خێزان‌و كاره‌ساته‌كان له نووسینی د.حسیه‌ن سه‌رمه‌ك حه‌سه‌ن‌و له‌وه‌رگێرانی دانا مه‌لا حه‌سه‌ن.\nئه‌م كتێبه وه‌ك ڕێبه‌رێك بۆ هه‌موو ئه‌و خێزانانه دێته ئه‌ژمار كه ڕوبه‌ڕوی كاره‌ساته له‌ناكاوه‌كان ده‌بنه‌وه، كتێبه‌كه به‌زمانێكی ساده بۆ پسۆڕان‌و خێزان نووسراوه بۆ ئه‌وه‌ی هه‌موو خێزانێك لێی تێبگات.\nنووسه‌ری كتێبه‌كه‌ی عێراقیه، عێراق یه‌كێكه له‌و وڵاتانه‌ی كه به‌هۆی سروشت‌و هه‌ڵكه‌وته‌یه‌وه ڕوبه‌ڕوی زۆرترین كاره‌ساتی مرۆیی بووه‌ته‌وه. هه‌ر له‌كاره‌ساتی مه‌زهه‌بیه‌وه بیگره، هه‌تا دواین كاره‌ساتی تاعون و له‌ناوبردنی سێ به‌شی خه‌ڵكی به‌غدا له‌چاره‌كی سه‌ره‌تای سه‌ده‌ی نۆزده‌دا.\nوڵاتی گه‌وره‌ترین گۆڕستان له‌جیهاندا، وڵاتی كۆماری بێوه‌ژنه‌كان، وڵاتی دڵه‌ڕاوكێ وڵاتی كۆماری قه‌یره‌كانه. وه‌رگێڕانی ئه‌م كتێبه بۆ زمانی كوردی پێویستبوو، چونكه ده‌رهاویشته‌ی كاره‌ساته‌كانمان هه‌مان ماكی هه‌یه.\nمردن، جیابوونه‌وه، شه‌ڕ، لاقه‌كردن، ئالوده‌بوونی هه‌رزه‌كاران، نه‌خۆشیه درێژخایه‌نه‌كان به‌هۆی پیسبوونی ژینگه‌وه یه‌خه‌ی هه‌موومانی گرتووه.\nهه‌موو ئه‌وانه كاریگه‌رییان له‌سه‌ر ته‌ندروستی ده‌روونی‌و جه‌سته‌یی تاك هه‌یه.\nنووسه‌ر له‌پێشه‌كی كتێبه‌كه‌یدا ده‌ڵێ: خێزانه عێراقیه‌كان ئه‌و پاڵه‌وانانه‌ن كه كه‌س گۆرانییان به‌سه‌ردا ناچڕێ. هه‌ربۆیه نووسه‌ر ئه‌م ڕێبه‌ره‌ی بۆ خێزان و كه‌سانی پسپۆڕ نوسیوه تا ئه‌و بۆشاییه پڕبكاته‌وه كه له‌و نێوه‌نده‌دا هه‌یه. به‌هێنانه‌وه‌ی نموونه‌ی واقیعی بۆ هه‌ر كاره‌ساتێك كه ڕوبه‌ڕوی خێزان ده‌بێته‌وه. چۆنیه‌تی مامه‌ڵه‌كردن له‌گه‌ڵ ئه‌و كاره‌ساته‌و ڕاسپارده‌و ڕێنمایی بۆ قوربانیه‌كه‌و خێزان خستۆته‌ڕوو.\nهه‌موو ئه‌و كاره‌ساتانه‌ی به‌سه‌ر مرۆڤدا دێت ده‌بێته هۆی دروستبوونی خه‌م‌و په‌ژاره، به‌تایبه‌ت خێزان له‌سه‌ره‌تای كاره‌ساته له‌ناكاوه‌كاندا توشی خه‌م‌و په‌ژاره‌ی زۆر ده‌بێت. هه‌بوونی زانیاری له‌وباره‌یه‌وه ڕۆڵی هه‌یه له‌كه‌مكردنه‌وه‌ی په‌ژاره‌و خه‌مدا.\nنووسه‌ر له‌م كتێبه‌دا باسی جه‌نگاوه‌رێك ده‌كات له‌كاتی جه‌نگدا نامه‌یه‌كی بۆ دایكی نووسیوه، دوای خوێندنه‌وه‌ی نامه‌كه دایكی تێده‌گات كه كوڕه‌كه‌ی گۆڕاوه. پێشتر كوڕه‌كه‌ی كه‌سێكی له‌سه‌رخۆو هێمن‌و ئارام بووه، به‌ڵام كاتێك بووه به‌سه‌رباز‌و له‌به‌ره‌كانی جه‌نگدا خۆی بینیوه‌ته‌وه دڵڕه‌ق بووه‌و كوڕه سه‌ربازه‌كه‌ی وشه‌كانی ناو نامه‌كه‌ی به‌زبری نوسیوه.\nنووسه‌ر ده‌ڵێ: سه‌رباری ئه‌مانه كه‌سه به‌شداربووه‌كانی شه‌ڕ به‌ده‌گمه‌ن ئاماده ده‌كرێن بۆ ژیانی مه‌ده‌نی‌و گێڕانه‌وه بۆ نێو ژیانی ئاسایی. له‌هه‌مووی قورستر بۆ جه‌نگاوه‌ر ئه‌و گۆڕانه‌یه كه له‌بونیادی خێزاندا دروستده‌بێت. زۆرجار جه‌نگاوه‌ر گومان دروستده‌كات له‌پیاوه‌تی‌و ده‌سه‌ڵاتی خۆی له‌خێزاندا، چونكه سه‌رۆكی خێزان ده‌سه‌ڵاتی پێشوی نامێنێت.\nنووسه‌ر له‌كۆتایی به‌شی كاره‌ساتی جه‌نگدا نوسیویه‌تی: له‌نێو هه‌موو كاره‌ساته‌كان كه توشی مرۆڤایه‌تی دێن هیچ كامیان بارته‌قای جه‌نگ كاریگه‌ریی ڕیشه‌ییان نیه بۆسه‌ر زۆرینه‌ی كۆمه‌ڵگه، چونكه جه‌نگ زیان به‌ڕۆح‌و ماڵ ده‌گه‌یه‌نێ و برینی درێژخایه‌ن له‌ده‌روونی جه‌نگاوه‌ردا دروستده‌كات.\nله‌به‌شێكی تری كتێبه‌كه‌دا نووسه‌ر باس له‌مردن ده‌كات وه‌ك كاره‌ساتێكی له‌ناكاو كه ده‌بێته هۆی دروستبوونی خه‌مۆكی‌و ده‌ماركرژی.\nله‌ده‌ستدانی باوك لای منداڵ و هه‌رزه‌كار كار ده‌كاته‌سه‌ر گه‌شه‌كردنی دواتری.\nله‌ده‌ستدانی مام‌و پورو هاوڕێ خه‌م‌و په‌ژاره دروستده‌كه‌ن. ئه‌م كتێبه شێوازی ڕوبه‌ڕوبونه‌وه له‌دوای كاره‌ساتی مردنه‌كه‌یش ڕوونده‌كاته‌وه.\nنووسه‌ر بۆچوونێكی هه‌ڵه ڕاستده‌كاته‌وه كه له‌نێو خێزاندا بڵاوه ئه‌ویش ئه‌وه‌یه كه منداڵ كاتێك پرسیار ده‌كات ده‌رباره‌ی مردنی ئازیزێكی له‌وه‌ڵامدا پێی‌ده‌ڵێن. خوا ڕۆحی كێشاوه. ئه‌م وه‌ڵامه بۆ منداڵ ده‌بێته هۆی هه‌ستكردن به‌وه‌ی كه خوا ئیشی ئه‌وه‌یه كه‌سه ئازیزه‌كانی لێ‌بسه‌نێته‌وه، بۆیه ده‌بێت خێزان هۆشیاربێت‌و وه‌ڵامی زانستی منداڵ بدرێته‌وه.\nله‌و به‌شه‌دا كاریگه‌ری كه‌مكردنه‌وه‌ی خه‌م‌و په‌ژاره به‌هۆی مردنه‌وه باسده‌كات. ده‌نوسێت: ئه‌وانه‌ی خه‌م و په‌ژاره كه‌مده‌كه‌نه‌وه بریتین له: ئه‌زمونی پێویست، بڕوای ئاینی، تێڕوانینی ئیجابی بۆ ژیان.\nله‌به‌شی چوارهه‌مدا نووسه‌ر كاره‌ساتی به‌دیل گیران ڕاڤه ده‌كات.\nبه‌بڕوای نووسه‌ر به دیلگیران له كاره‌ساته‌كانی دیكه ده‌چێت، به‌ڵام له‌بنچینه‌دا لێیان جیاوازه، چونكه فشاره‌كانی له‌سه‌ر خێزان درێژ مه‌ودایه.\nبه‌شی پینجه‌میش تایبه‌ته به جیابوونه‌وه. نووسه‌ر له‌م به‌شه‌دا ده‌ڵێت: توێژه‌ران ته‌نیا بایه‌خیان به فاكته‌ره‌كانی جیابوونه‌وه داوه، به‌ڵام كاتی جیابووه‌و دوای جیابوونه‌وه‌یان فه‌رامۆشكردووه. له‌م كتێبه‌دا باس له ورده‌كارییه‌كانی كه‌سانی جیابووه‌وه كراوه هاوكاری‌و یارمه‌تی خێزان بۆ سه‌رله‌نوێ گه‌ڕانه‌وه‌ی ئه‌م تاكه بۆ خۆگونجاندن باسكراوه.\nله‌به‌شی بێكاریشدا نووسه‌ر باس له‌كاریگه‌ری ده‌روونی‌و جه‌سته‌یی‌و ژیریی ده‌كات له‌كاتی بێكاریدا، به‌تایبه‌ت كاتێك بێكارییه‌كه كتوپڕه‌و شوێنی كار ئاگاداری كاركه‌ر ناكرێته‌وه بۆ له‌كاركه‌وتن‌و وه‌ستان‌و مایه‌پووچی كۆمپانیاكه‌ی.\nبه‌بۆچوونی نووسه‌ر بێكاری ته‌نیا بریتی نیه له‌وه‌ی كه‌سێك بێكار بێت. به‌ڵكو بریتیه له‌وه‌ی ئه‌گه‌ر كه‌سێك داهاته‌كه‌ی به‌شی بژێوی ژیانی نه‌كرد بێكاره. به‌مپێیه بێت زۆربه‌ی خێزان ئه‌مڕۆ له كوردستان بێكارن، چونكه داهاته‌كه‌یان به‌شی بژێوی ژیانیان ناكات، ئه‌و باسی ئه‌م دۆخه ده‌كات كه تاك توشی چ مه‌رگه‌ساتێك ده‌بێت‌و چۆن هه‌نگاو بنێت.\nبه‌شێكی تری كتێبه‌كه تایبه‌ته به‌كاره‌ساتی نه‌خۆشیه درێژخایه‌نه‌كان له‌نێو خێزان‌و كاریگه‌ری له‌سه‌ر په‌یوه‌ندیه كۆمه‌ڵایه‌تیه‌كان‌و خێزان. چونكه نه‌خۆش ته‌نیا خۆی نیه، به‌ڵكو خێزانێك به‌خۆیه‌وه ده‌خاته نێو جیهانی نه‌خۆشیه‌كه‌یه‌وه. دواتر باس له‌كێشه‌یه‌كی هه‌نووكه‌یی ده‌كات كه ئه‌مڕۆ زۆر له‌خێزانه‌كان پێوه‌ی گیرۆده‌ن ئه‌ویش ئالوده‌بوونی هه‌ره‌زكاره به‌ماده زیانبه‌خشه‌كانه‌وه‌و ڕۆڵی دایك و باوك‌و پسۆڕ چیه‌و چۆن مامه‌ڵه له‌گه‌ڵ ئه‌م دیارده‌یه بكه‌ن؟\nله به‌شی كۆتایشدا نووسه‌ر باسی لاقه‌كردن ده‌كات وه‌ك كاره‌ساتێك كه به‌مدواییه زیادیكردووه‌و كاریگه‌ری ده‌روونی كه‌سی لاقه‌كراو شێوازی كه‌مكردنه‌وه‌ی ئه‌و ته‌نگژه‌یه دووچاری كه‌سه‌كه ده‌بێته‌وه چیه.\nله پاشكۆی كتێبه‌كه‌یشدا نووسه‌ر ئه‌نجامی توێژینه‌وه‌یه‌كی له‌سه‌ر ئازار گه‌یاندن به‌خود لای هه‌رزه‌كار خستۆته‌ڕوو وه‌ك توێژینه‌ویه‌كی مه‌یدانی له‌سه‌ر ژماره‌یه‌ك نه‌خۆش كه به‌شێوه‌یه‌كی كرده‌یی ئه‌مكاره‌یان كردووه‌و خوێنیان له‌جه‌سته‌ی خۆیان هێناوه‌و چێژیان له‌بینینی خوێن بینیوه.\nنووسه‌ر ده‌ڵێت: ئازارگه‌یاندنی خود ڕه‌فتارێكی به‌ئه‌نقه‌سته ئامانج لێی ئازاردانی جه‌سته‌یه ئه‌و كه‌سه‌ی ئه‌م ڕه‌فتاره ده‌كات مه‌به‌ستی خۆكوشتن نیه.\nوه‌ك له ڕاپرسیه‌كه‌دا هاتووه: ژماره‌ی ئه‌و كه‌سانه خۆیان ئازارداوه %54 گه‌نجانی سه‌ڵت بوون كه سه‌رده‌می منداڵییان منداڵییه‌كی كه‌ساسیان هه‌بووه‌و قۆناغی سه‌ره‌تایی وازیان له‌خوێندن هێناوه. ئه‌وانه‌یشی هاوسه‌رگیریان كردووه له په‌یوه‌ندییه‌كانیان سه‌ركه‌وتوو نه‌بوون.\nخێزان و كاره‌ساته‌كان دووه‌مین كتێبی ڕێكخراوی تاكۆیه بۆ پرسه كۆمه‌ڵایه‌تی و ده‌روونییه‌كان و به هاوكاری لاهور شێخ جه‌نگی چاپكراوه.


مسته‌فا كازمى بڕیارى كه‌مكردنه‌وه‌ى مووچه‌ى پله‌باڵاكانى ده‌ركرد\nHome›هەواڵ›ڕۆژهەڵاتی ناوەڕاست›مسته‌فا كازمى بڕیارى كه‌مكردنه‌وه‌ى مووچه‌ى پله‌باڵاكانى ده‌ركرد\nمسته‌فا كازمى، سه‌رۆكوه‌زیرانى عێراق له‌كاتى كۆبوونه‌وه‌یه‌كى حكومه‌ت | فۆتۆ: نوسینگه‌ى سه‌رۆكوه‌زیران\nئه‌مڕۆ سێشه‌ممه سه‌رۆكوه‌زیرانى عێراق كۆبوونه‌وه‌ى له‌گه‌ڵ ئه‌نجومه‌نى وه‌زیران ئه‌نجامدا و بڕیاریدا مووچه‌ى پله‌باڵاكان به‌ڕێژه‌ى 10٪ كه‌مبكاته‌وه.\nهاشم داود، راوێژكارى مسته‌فا كازمى، سه‌رۆكوه‌زیرانى عێراق ئه‌مڕۆ سێشه‌ممه له كۆنگره‌یه‌كى رۆژنامه‌وانیدا رایگه‌یاند: “له كۆبوونه‌وه‌ى ئه‌مڕۆى ئه‌نجومه‌نى وه‌زیراندا مسته‌فا كازمى بڕیاریداوه مووچه‌ى سه‌رجه‌م مووچه‌خۆره پله‌باڵاكان به‌ڕێژه‌ى 10٪ كه‌مبكاته‌وه”.\nوتیشى: “سه‌رۆكوه‌زیران له كۆبوونه‌وه‌كه‌دا ئاماژه‌ى به‌وه‌كرد كه هه‌ست به‌و دۆخه خراپه ده‌كات كه هاووڵاتییانى عێراقى تێدایه له‌به‌ر ئه‌وه ئه‌مه هه‌نگاوى یه‌كه‌مه و وه‌ڵامدانه‌وه‌یه بۆ داواكارییه‌كانییان”.\nراوێژكاره‌كه‌ى سه‌رۆكوه‌زیرانى عێراق ئه‌وه‌شى خسته‌ڕوو: “ئه‌و چاكسازییانه‌ى ئێمه ده‌یانكه‌ین بۆ ئه‌وه‌یه عێراق بخه‌ینه‌وه سه‌ر رێگه‌ى راستى و هه‌موو هه‌وڵه‌كانیشمان هه‌ر به‌و ئاراسته‌یه‌یه”.\nئه‌مڕۆ سێشه‌ممه ئه‌نجومه‌نى وه‌زیرانى عێراق كۆبوونه‌وه‌ى ئاسایی خۆى به سه‌رپه‌رشتى مسته‌فا كازمى، سه‌رۆكوه‌زیرانى عێراق ئه‌نجامدا.\nبڕیاره‌كه‌ى ئه‌مڕۆى حكومه‌تى عێراق له‌كاتێكدایه كه له ئێستادا لیژنه‌یه‌كى هاوبه‌ش له‌نێوان په‌رله‌مان و حكومه‌تى عێراق پێكهاتووه بۆ داڕشتنى رێگه‌چاره‌ى ده‌رچوونى عێراق له قه‌یرانى دارایی و چه‌ند پێشنیارێكیان بۆ كه‌مكردنه‌وه‌ى مووچه و خه‌رجییه‌كانى حكومه‌ت خستووه‌ته به‌رده‌م سه‌رۆكوه‌زیران، به‌رده‌وامیشن له كاركردن.\nبافڵ تاڵەبانی پێشوازی لە لێپرسراوی ھێزە تایبەتەکانی ئیتاڵیا لە عێراق و سووریا کرد


دزینی ئۆتۆمبێل زیاد بووە\nپۆلیسی پارێزگای هەولێر ڕێژەی تاوانەكانی ماوەی ڕابردووی شاری هەولێری بڵاوكردەوە و بەپێی ئامارەكانی ئەو بەڕێوەبەرایەتییە، زۆرترین تاوان كە لە چەند مانگی ڕابردوودا ئەنجام دراوە، دزیكردن بووە.\nئەمڕۆ (شەممە) لە كۆنفرانسێكی ڕۆژنامەوانیدا عەبدولقادر محەمەد حەسەن، جێگری بەڕێوەبەری پۆلیسی پارێزگای هەولێر، ئاماری تاوانەكانی چەند مانگی ڕابردووی پارێزگاكەی ئاشكراكرد، كە دوو حاڵەتی كوشتن و نۆ حاڵەتی دزی تیادا تۆمار كراوە و پێنج كەسیش بەتۆمەتی بەكارهێنان و بازرگانیكردن بە ماددەی هۆشبەر دەستگیركراوون.\nجێگری بەڕێوەبەری پۆلیسی پارێزگای هەولێر ئاماژەی بەوە كرد،یەكێك لەو تاوانانە تاوانی كوشتنی هاووڵاتییەكە لەسەر كێشەیەكی كۆمەڵایەتی كە یەكێك لەبكوژەكان ئافرەتە و لەئێستادا بكوژەكان بەپێی ماددەی (406) لە یاسای سزادانی عێراقی، بەندن.\nروونیشیكردەوە، تاوانی دووەم دوێنێ (هەینی) ڕوویدا، لەناو بازاڕی لەنگەی شاری هەولێر كەسێك بەدستڕێژی گولە خاوەن دوكانێكی دەرمانی سروشی كوشت.\nلەكۆنگرە رۆژنامەوانییەكەدا عەبدولقادر محەمەد حەسەن، جێگری بەڕێوەبەری پۆلیسی پارێزگای هەولێر جەختی لەسەر ئەوە كردەوە كە دیاردەی دزیكردن لەو ماوەیەدا زیادی كردووە و لەو ماوەیەدا نۆ تاوانی دزی ئەنجامدراوە كە زۆرێكیان دزینی ئۆتۆمبێل و پارە بووە و هەشت ئۆتۆمبێل لەو ماوەیەدا دزراوە، یاخود فێڵكردن لەهاووڵاتیان و وەرگرتنی پارە لێیان.\nهاوكات جێگری بەڕێوەبەری پۆلیسی هەولێر ئاماژەی بەوەكرد، لەو ماوەیەدا پێنج كەس بەپێی ماددەی (14)ی یاسای ماددە هۆشبەرەكان دەستگیراوون، كە بڕێكی زۆر ماددەی هۆشبەرییان لەلا بووە.\nپۆلیسی بەریتانیا دامەزرێنەری ماڵپەری ویكلیكیسی دەستگیركرد\n2019.04.11 - 18:03\nهەولێر.. بەهۆى هەورەبروسەکەوە شوانێک گیانى لەدەستدا\n2019.04.22 - 15:01


باڵیۆزخانەکە ئەمڕۆ پـێنجشەممە لەسەر تویتەرەکەی نووسیویەتی" کەشتی Aconit ی فەڕەنسایی بەشداری لە مانۆڕێکی هاوبەش کردووە لەگەڵ قوبڕس و یۆنان و ئیتالیا."\nوەزیری بەرگری قوبڕس لەسەر تویتەرەکەی لەم بارەیەوە نووسیویەتی خۆشحاڵبووە بە میوانداریکردنی باڵیۆزی فەڕەنسا.دەشڵێت لە کۆبوونەوەکەیاندا جەختیان کردووەتەوە سەر پەیوەندیـیە باشەکانی نێوان هەردوو وڵات وە هەروەها باسیان" لەو ڕێوشوێنە نایاسایـیانە کردووە کە تورکیا لە ڕۆژهەڵاتی ناوەڕاستی دەریای ناوەڕاست دەیگرێتەبەر."\nلە لایەکی دیکە، میسڕیش ڕایگەیاند مانۆڕێکی لەشکری لە ڕۆژئاوای وڵاتەکەی ئەنجامداوە بە ناوی "حسم 2020 " بەپـێی دەزگاکانی ڕاگەیاندنی حکومەتی میسڕ لەو مانۆڕەدا هێزی دەریایی و ئاسمانی و پـیادە بەشداریـیان کردووە.


عادل عەبدولمەهدی بە نامە چی بە بەرپرسێكی باڵای هەرێم وتووە؟ – تۆڕی میدیایی خەڵک\n2019/07/26 - 4:31 PM\nئەندامێكی پەڕلەمانی عیراق لە فراكسیۆنی گۆڕان وردەكاری گفتوگۆكانیان لەگەڵ سەرۆك وەزیرانی عیراق ئاشكرا دەكات و دەڵێت: “دەربارەی نەتەوایەتی عەبدولمەهدی بە نامە بە بەرپرسێكی هەرێمی وتووە، دەبێ بزانن سود و بەرژەوەندی خەلك و هەرێمەكەتان بەرەو كوێ ئاڕاستە دەكەن”.\nهۆشیار عەبدوڵڵا، ئەندامی پەڕلەمانی عیراق لە هەژماری خۆی لە فەیسبووك ئاماژەی بەوەكردووە، ڕۆژی 24-7 وەك فراكسێۆنی گۆڕان بۆ ماوەی زیاتر لە كاتژمێرێك لەگەڵ سەرۆك وەزیرانی عیراق دكتۆر عادل عەبدولمەهدی كۆبووینەوە و گفتوگۆیەكی قوڵی سیاسی و فكری لە نێوانماندا بەڕێوەچوو.\nدەشڵێت: “دەربارەی فكری قەومی و قەومیەت قسەیەكی كرد جێگەی سەرنج بوو، وەك ڕەخنەیەك وتی (لەڕووی مێژوییەوە، ئیوەی كورد دوای هەموو نەتەوەكانی تری ناوچەكە دەستان دایە مەسەلەی قەومیەت و ڕەنگە دوای هەمووانیش دەستی لێهەڵبگرن)”.\nوەك هۆشیار عەبدوڵڵا دەیگێڕێتەوە، عادل عەبدولمەهدی وتی، “هەموو كەس شانازی بە نەتەوەكەیەوە دەكات، ئینتیما بۆ نەتەوە وەك هەست وەك بەشێكی شوناسی مرۆڤ هەتا بەشەریەت بمێنێ هەر دەمێنی، بەڵام كاتێك قەومیەت وەك ئایدۆلۆژیایەكی داخراو دەبێتە تەرح و تێروانینی فكری و سیاسی بۆ دروستكردنی دەوڵەتی قەومی و كیانی قەومی ئەوە مەسەلەیەكە گەلان دەمێكە جێیانهێشتووە و چەقین لەم پرسەدا سوود بەنەتەوە ناگەیەنێت، بەڵكو لاوازی دەكات”.\nعەبدولمەهدی وتووشیەتی، “بە نامە بەڕوونی بۆ بەرپرسێكی باڵای كوردم ناردوە، كە ئێوە لە نێوان گرفتی (جوگرافیا) و (بەرژەوەندی)دا دەبێ بزانن سوود و بەرژەوەندی خەڵك و هەرێمەكەتان بەرەو كوێ ئاڕاستە دەكەن و گرنگە دووركەونەوە لەچوارچێوە تەسك و بچووكەكان، وێنە گەورەكەی بەرژەوەندی خۆتان ببینن بە گوێرەی ئەم قۆناغ و زەمەنەی، كە پێیگەیشتووین”.\nئەو پێی وابوو، پرسی كورد ئێستا پرسێكی گەورەی جیهانییە، داخستنی جوگرافیا و گیرخواردن لە گرێ مێژووییەكاندا پرسی كورد گەورەتر ناكات، بەڵكو بچووكی دەكاتەوە.\nوەك ئەو پەڕلەمانتارەی گۆڕان دەڵێت: “سەرۆكی ئەنجومەنی وەزیران نمونەی چەند نەتەوەیەكی لە مێژوی كۆن و نوێدا هێنایەوە، كە كاتێك لە گرێكانی مێژوو و جوگرافیا نەجاتیان بووە چۆن پێشكەوتوون و چونەتە ئاستی باڵای خۆشگوزەرانی و پێشكەوتن”.\nهۆشیار عەبدوڵڵا دەشڵێت: “كە عەبدولمەهدی ئەو قسانەی كرد بیرم لەوە دەكردەوە فعلا ئایا كەی لەو بازرگانیە بەناوی قەومیەت ڕزگارمان دەبێت؟!”.\nئەم قسانەی عادل عەبدولمەهدی لەكاتێكدایە، كە لە مانگی ئەیلولی 2017 هەرێمی كوردستان ڕیفراندۆمی بۆ سەربەخۆی ئەنجام دا و دوابەدوای ئەوەش حكومەتی عیراق هێزی سەبازی لەدژی كورد بەكارهێنا و بەشێكی زۆری ناوچە جێناكۆكەكان لە كورد سەندرانەوە، كە بە خوێنی پێشمەرگە كۆنتڕۆڵ كرابوون و كۆمەڵگای نێودەوڵەتیش گەمارۆی خشتە سەر هەرێم، بەڵام دواتر پەیوەندییەكانی نێوان هەرێم و عیراق ئاسایی بوونەوە.\nبزوتنەوەی گۆڕانعادل عەبدولمەهدی\nهاوسەرۆكی كەجەكە: دیموكراتی چارەسەری كێشەكانی ئێران بە كوردیشەوە دەكات\n2020/01/22 - 9:47 PM\nئەمینداری گشتیی عەسائیبی ئەهلی حەق داوای ئەنجامدانی خۆپیشاندانێكی سەرتاسەری لە عیراق دەكات لە دژی ئەمریكا و بە (شۆڕش) ناوی دەبات.\nقەیس خەزعەلی ئەمینداری گشتیی عەسائیبی ئەهلی حەق داوا لە گەلی عیراق دەكات:”ڕۆژی هەینی داهاتوو خۆپیشاندان بكەن و شۆڕش بەرپابكەن لە دژی داگیركاریی ئەمریكا”.\nخەزعەلی ئاماژەبەوەشدەدات:”هەمووان لە ئامادەباشیدابن بۆ خۆپیشاندان لە ڕۆژی هەینیدا بۆ گەیاندنی پەیامێك بە هەموو جیهان و پەیامەكەتان بۆ هەموو جیهان ئەوە دەبێت كە به هیچ شێوەیەك سەرشۆڕی و ملكەچی و دوژمنكاریی قبووڵ ناكەن”.\nئەمینداری گشتیی عەسائیبی ئەهلی حەق دەشڵێت:”پەیامەكەمان بۆ جیهان بریتی دەبێت لەوەی كە گەلێكی قارەمان هەن كە شكستیان بەداگیركاریی ئەمریكایی هێناوە”.\nلەبارەی ئەوەی ئەمریكا ڕەتیكردەوە هێزەكانی لە عیراق بكێشێتەوە، قەیس خەزعەلی ڕایگەیاند:”ئەمریكا بڕیاری ئەنجومەنی نوێنەرانی عیراقی شكاند، بەمەش عیراق بووە وڵاتێكی داگیركراو. با ئەمریكا باش بزانێت پیاوانی شۆڕش لەوپەڕی ئامادەباشیدان بۆ ڕووبەڕووبوونەوە لە ئەگەری بەردەوامبوونی ئەمریكا بۆ ڕەتكردنەوەی بڕیاری سیاسی و جەماوەری و نەكشانەوەیان لە خاكی عیراقدا”.\n2020/01/22 - 7:48 PM\nئەمە بۆ دووەمجارە، كە كۆبوونەوەی پەڕلەمانی عیراق بەهۆی تەواو نەبوونی نیسابی یاساییەوە شكست دەهێنێت و دەگۆڕێت بۆ كۆبوونەوەی كراوە و گفتوگۆ.\nسەرچاوەیەك لە پەڕلەمانی عیراق بۆ (خەڵك) ئاشكرای كرد، كە بڕیار بوو ئەمڕۆ كۆبوونەوەی پەڕلەمان ئەنجام بدرێت، بەڵام بەهۆی تەواو نەبوونی نیسابی یاساییەوە كۆبوونەوەكە ئەنجام نەدرا.\nوتیشی، “سەرۆكی پەڕلەمان بڕیاری دا كۆبوونەوە ئاساییەكە بكاتە كۆبوونەوەی كراوە و گفتوگۆ و هەفتەی داهاتووی دیاری كرد بۆ كۆبوونەوە”.\nئەمە لەكاتێكدایە، كە سەرەتای ئەم هەفتەیەش كۆبوونەوەیەكی دیكەی پەڕلەمان ئەنجام درا، بەڵام بەهۆی ئەوەی نیساب تەواو نەبوو، كۆبوونەوەی ئاسایی نەكرا و گۆڕا بۆ گفتوگۆ.


پارتی بەرنامەی باشی پێیە بۆ خزمەتكردنی خەڵكی كوردستان\nدووشەممە, 08 نیسان 2019 11:04\nدیدار –ڕائیب شێروانی\nبڵند ئیسماعیل، ئەندامی سەركردایەتی و بەرپرسی لقی 16ی پارتی دیموكراتی كوردستان لە دیدارێكدا لەگەڵ هەفتەنامەی زاری كرمانجی گوتی:" رێككەوتنی پارتی لەگەڵ لایەنەكان لە بەرژەوەندی خەڵكی كوردستاندایە، پارتی بەرنامەی باشی هەیە بۆ خزمەتكردنی خەڵكی كوردستان، هەمواری یاسای سەرۆكایەتی هەرێم هەنگاوەكانی پێكهێنانی حكوومەت خێراتر دەكات، چونكە پاش دەستبەكاربوونی سەرۆكی هەرێم لە ماوەیەكی نزیكدا سەرۆكی ئەنجوومەنی وەزیرانیش دەست بەكار دەبێت. گوتیشی، پەیوەندی هەرێم لەگەڵ جیهان لە ئاستێكی زۆر باشدایە و لە داهاتووشدا زۆر باشتر دەبێت، چونكە ئەوەی كە ئێستا دیارە هاتنی سەركردە و وەفدەكانی جیهان بۆ هەولێر هەموو ئەوانە بەڵگەن كە ئەوان پشتگیری لە هەرێمی كوردستان و حكوومەتی هەرێم دەكەن كە لە ئایندەدا دروست دەبێت.\nئەندامی سەركردایەی و بەرپرسی لقی 16ی پارتی دیموكراتی كوردستان دیاركرد:" بارودۆخی هەرێمی كوردستان لەگەڵ هەڵبژاردنی سەرۆكی هەرێم و پێكهێنانی حكوومەت و دەستبەكاربوونی مەسروور بارزانی وەكو سەرۆكوەزیرانی كابینەی نوێ، هەرێمی كوردستان پێ دەنێتە قۆناغێكی زۆر تازە، ئەمن و ئاسایش زیاتر دەبێت، تەبایی لە نێوان هێزە سیاسییەكان زیاتر دەبێت، رەوشی مووچە باش بووە، پرۆژە و كاری خزمەتگوزاری دەست پێ دەكاتەوە، ئەگەر هیچ شتێكی لابەلا نەهێتە پێشەوە چوار ساڵی داهاتوو، چوار ساڵی زۆر زێڕین دەبێت لە هەرێمی كوردستان.\nئیسماعیل، گوتیشی:" رێككەوتنی پارتی لەگەڵ لایەنەكان لە بەرژەوەندی خەڵكی كوردستاندایە، چونكە ئەگەر ئیستقراری سیاسی هەبێت، بە تەئكید ئیستقراری كۆمەڵایەتی و ئابووری لێ دەكەوێتەوە، هەموو ئەوانەش لە بەرژەوەندی خەڵكی كوردستاندایە، پارتییش بەرنامەی باشی هەیە، بەتایبەتی ئەو بەرنامانەی كە لە بانگەشەی هەڵبژاردن وەكو بەرنامەی پارتی بۆ هەڵبژاردن بوو، چ ئەو بەرنامانەی كە لە ئایندە و لە كاتی حوكمڕانی و دەستبەكاربوونی سەرۆكی ئەنجوومەنی وەزیران كە دادەنێ هەمووی لە خزمەتی خەڵكی كوردستاندایە، چەند حزبەكان تەبا بن ئەوەندە دەتوانن بەرنامەكان بخەنە خزمەتی خەڵك.\nبڵند ئیسماعیل، ئەندامی سەركردایەی و بەرپرسی لقی 16ی پارتی دیموكراتی كوردستان ئاشكراشی كرد:" پەیوەندی سەرۆك بارزانی و كۆسرەت ڕەسوول كێشەكانی چارەسەر كرد، ماوەیەكی زۆر بوو، دوا هەوڵیش بوو چی دیكە دەرفەت نەمابوو كە زیاتر چاوەڕێ بكەین، بە تەئكید ئێمە ئارەزوومان بوو كە برادەرانی یەكێتی بێن هەم لە هەمواركردنەوەی یاسای سەرۆكایەتی هەرێم، هەم لەو پرۆسانەی كە لە دوای ئەویش دێن بەشدار بن.\nدەربارەی پەیوەندییەكانی هەولێر و بەغدا ئەو ئەندامەی سەركردایەتی پارتی رایگەیاند:" ئەوەی كە تا ئێستا هەیە نیەتی سەرۆكوەزیرانی عێراق نیەتێكی باشە و دەیەوێت كێشەكان چارە بكات، بەتایبەتی پاش سەردانی سەرۆك بارزانی بۆ بەغدا و ناردنی ئەو بڕە پارەیە بۆ مووچەی فەرمانبەرانی هەرێمی كوردستان هەموو كاری باشن، هیوادارین لە داهاتوودا هەر وا بێت، گرنگ ئەوەیە كە لەسەر بابەتی نەوت رێككەوتن بكرێت، بۆ ئەوەی ناردنی مووچەی فەرمانبەران بەردەوام بێت.\nبەرپرسی لقی 16ی پارتی باسیشی لە وەكرد، كە هەندێك یاسا هەن كاتی دەوێت، خوێندنەوەی یەكەم و دووەمی دەوێت، هەر ئەوەندە كاتی دەوێت ئەگەرنا هیچ بەربەستێكی دیكە نەماوە لەبەردەم پێكهێنانی حكوومەت، هەمواری یاسای سەرۆكایەتی هەرێم هەنگاوەكانی پێكهێنانی حكوومەت خێراتر دەكات، چونكە پاش دەستبەكاربوونی سەرۆكی هەرێم لە ماوەیەكی نزیكدا سەرۆكی ئەنجوومەنی وەزیرانیش دەست بەكار دەبێت.\nبڵند ئیسماعیل، گوتیشی:" پاش رووداوەكانی 16ی ئۆكتۆبەر هەرێمی كوردستان توشی دابڕانێك بوو لەسەر ئاستی دنیا، بەڵام بە ماوەیەكی زۆر كورت ئەو حەرەكەی لەلایەن سەرۆك بارزانی و سەرۆكی ئەنجوومەنی وەزیران و مەسروور بارزانی و ئەو دیبلۆماسیەتەی كە پارتی دەستی پێ كرد، جارێكی دیكە هەرێمی كوردستان كەوتەوە سەر پێ و ئێستا پەیوەندی هەرێم لەگەڵ جیهان لە ئاستێكی زۆر باشدایە و لە داهاتووشدا زۆر باشتر دەبێت، چونكە ئەوەی كە ئێستا دیارە هاتنی سەركردە و وەفدەكانی جیهان بۆ هەولێر ئەوانە هەموو بەڵگەن كە ئەوان پشتگیری لە هەرێمی كوردستان و حكوومەتی هەرێم دەكەن كە لە ئایندەدا دروست دەبێت.\nبڵند ئیسماعیل، ئەندامی سەركردایەی و بەرپرسی لقی 16ی پارتی دیموكراتی كوردستان روونیكردەوە:" بابەتەكە كەركووك نیە، ناوچە كوردستانییەكان هەموو پێكەوە كە پێشتر بە ماددەی 140 ناوی دەهات، دەبێت رێككەوتن لەگەڵ بەغدا بكرێت، ئەوەش كارێكی ئاسان نابێت، رێككەوتنی دەوێت، جا چ رێككەوتنێكی نوێ بكرێت، چ ئەو رێككەوتنەی كە پێشتر هەبوو، كە لە یاسادا هاتبوو بەناوی ماددەی 140 لەسەر ئەو بنەمایە كێشەی ئەو ناوچانە چارە بكرێت".\nCopyright © 2021. ده‌زگای زاری كرمانجی. Designed by zarikrmanji.com


له‌لایه‌ن: محەمەد ڕزگار - به‌روار: 2021-02-22-02:45:00 - کۆدی بابەت: 2507\nگرنگی چاودێری کردنی دەم و ددان لە منداڵدا\nلە تەمەنی شەش مانگیدا ئاسایی ددانە شیرییەکانی منداڵ دەست دەکەن بە دەرهاتن. لە سەرەتادا دوو ددانی پێشەوە لە شەویلگەی خوارەوە واتە بڕەرەکان پاشان چوار ددان لە شەویلگەی سەرەوە پاشان دوو ددانی تری پێشەوە شەویلگەی خوارەوە هەر بەو شێوەیە ددانەخرێیە شیرییەکانی منداڵ لە شەویلگەی سەرەوە و خوارەوەدا دەست دەکەن بە دەرهاتن. ددانەکانی کەڵبەی شیری ئاسایی کۆتا ددان دەبن کە لە دەمی منداڵدا دەردێن.\nژمارەی ددانە شیرییەکان لە هەر شەویلگەیەکدا دە (١٠) ددانە کە کۆی ددانە شیرییەکانی دەمی منداڵ لە هەردوو شەویلگەکەدا دەکاتە بیست (٢٠) ددان. ئاسایی تاوەکو تەمەنی (٣٠) مانگی هەموو ددانە شیرییەکانی منداڵ دەردێن، لە تەمەنی شەش ساڵییەوە ددانە هەمیشەییەکان یەک لە دوای یەک دەست دەکەن بە دەرهاتن و شوێنی ددانە شیرییەکان دەگرنەوە. دەرهاتنی ددانە هەمیشەییەکان تاوەکو تەمەنی ١٢ ساڵی دەخایەنێت، لەبەر ئەوە مانەوەی هەندێ لە ددانە شیرییەکان لە دەمدا تاوەکو تەمەنی ١٢ ساڵییە.\nگرنگی ددانە شیرییەکان\nددانە شیرییەکان زیاد لە گرنگیان لە کاری جوینی خۆراک و پارێزگاری کردن لە شێوە و جوانی ڕوومەتدا و بەشداریکردن لە کرداری ئاخاوتن لە منداڵدا، کارێکی تریان هەیە کە ئەویش بریتییە لە پارێزگاریکردنی شوێنی دەرهاتنی ددانە هەمیشەییەکان.\nبنچینەی ددانە هەمیشەییەکان لە ژێر ڕەگی ددانە شیرییەکاندایە، لە کاتی دەرهاتنی ددانە هەمیشەییەکان لە ئەنجامی هەندێ کرداری فیزیایی و کیمیایی ڕەگی ددانە شیرییەکان دادەخورێت و نامێنێت، وە لە ئەنجامی ئەو هێزەی کە بەهۆی دەرهاتنی ددانە هەمیشەییەکانەوە دروست دەبێت ددانە شیرییەکە دەکەوێت و شوێنی دەگیرێتەوە بە ددانە هەمیشەییەکان.\nلەبەر ئەوە هەر ددانێکی شیری پێوستە تا کاتی دەرهاتنی ددانە هەمیشەییە جێگرەوەکەی بمێنێتەوە. بەڵام ئەگەر لە ئەنجامی هەر هۆکارێکەوە ددانە شیرییەکە زووتر یان درەنگتر بکەوێت ئەوا ددانە هەمیشەییەکە تووشی لادان و ناڕێک دەرهاتن دەبێت.\nبابه‌ته په‌یوه‌ندیداره‌كان به : گرنگی چاودێری ددانی منداڵ


بافڵ تاڵەبانی لەگەڵ باڵیۆزی کەنەدا لە عێراق کۆبووەوە\nبافڵ تاڵەبانی، ھاوسەرۆکی یەکێتیی نیشتمانیی کوردستان لە دەباشان پێشوازیکرد لە ئولریک شانۆن، باڵیۆزی کەنەدا لە عێراق.\nلە دیدارێکدا گفتوگۆکرا لە بارەی دەرئەنجامی سەردانەکەی وەفدی باڵای یەکێتی بۆ بەغدا و دیدار و کۆبوونەوە لەگەڵ سێ سەرۆکایەتییەکەی عێراق، ھێز و لایەنە سیاسییەکان و باڵیۆز و دیپلۆماتکاران. ھەڵبژاردنی داھاتووی عێراق، یەکڕیزی ماڵی کورد و یەکخستنی ھەوڵەکان بۆ بەھێزترکردنی پێگەی ھەرێم تاوتوێکران.\nبافڵ تاڵەبانی ئاماژەی بۆ ئەوە کرد بەغدا گرنگی سیاسیی خۆی ھەیە و چالاکییە دیپلۆماسییەکانمان لە ناوەند زیاتر دەکەین و لە ھەوڵی بەردەوامدا دەبین بۆ بەدەستھێنانی مافەکان و پاراستنی بەرژەوەندییە باڵاکان.\nلەگەڵ دۆستەکانمان لە پەیوەندیدا دەبین و ھەر ھێز و لایەنێکیش ویستی چاکسازی ھەبێت و بڕوای بە دیالۆگ و لێکتێگەیشتن ھەبێت پێشوازی لێدەکەین. دەبێت چارەسەری ڕیشەیی بۆ کێشە ھەڵپەسێردراوەکان بدۆزینەوە و ھەمووان پێکەوە عێراق بەرەو کەناری ئارامی ببەین، ئەمەش پێویستی بە کۆدەنگی و یەکڕیزی سەرجەم لایەنەکانە.\nسەبارەت بە ھەڵبژاردنەکانی داھاتووی عێراق ھاوسەرۆک ڕایگەیاند، بە ڕاشکاوی بە ھەموولایەکمان ڕاگەیاندووە لەگەڵ ھەڵبژاردنێکی پاک و بێگەردین لە کات و ساتی خۆیدا و زەمینەی لە باری بۆ بڕەخسێنرێت لە پێناو سەقامگیری سیاسی و زاڵبوون بەسەر ناکۆکییەکاندا.\nلە تەوەرێکی تری دیدارەکە گفتوگۆ لە بارەی ئازادی ڕادەربڕین و سزادانی سیاسی و دەستگیرکردنی گەنجەکانی بادینانەوە کرا و بافڵ تاڵەبانی ڕوونیکردەوە، ئەدەبیاتی یەکێتی خاڵییە لە سنووردارکردنی ئازادی ڕادەربڕین و بە ھەموو شێوەیەکیش دژی بەرتەسککردنەوەی ئازادییەکان و دانانی بەربەستین لە بەردەم کاری میدیایی. باوەڕی نەگۆڕمان بەوەیە زەمینەی لەبار بڕەخسێنرێت بۆ میدیاکاران تاوەکو پیشەییانە کاری خۆیان بکەن و سنوورەکانی ئازادی کەسی نەبەزێنرێت. چونکە یەکێک لە کۆڵەکەکانی پێشخستنی دیموکراسی ھەرێمی کوردستان ئازادی بیروڕا و ھەبوونی میدیای سەربەخۆ و ئازادە.


نا بۆ سێدارە » KadirShorsh\n« ٤٩ ملیۆن دینار بۆ پەرلەمانتاران و گەندەڵی بەیاساییکراو | لەسەر دەسەڵاتی هەولێرە چاڵاکوانان بێ یەکودوو ئازاد بکات »\nلەسێدارەدانی لاوانی کورد و سەر بە گروپی ئێتنی دیکە لەلایەن رژێمی ئیسلامی ئێرانەوە، تاوانە دەرهەق بەو مرۆڤانە دەکرێت، کە هیچ کامیان لە دادگایەکی رەوادا کەیسەکانیان سەیری نەکراوە. دادگاکانی ئێران سەربەخۆ نین و بە ئایدۆلۆژیای ئیسلامیزمەوە پەیوەستدارن. جگەلەوەی گرتن و لەسێدارەدان لەسەر داواکردنی ئازادی یا جودایی بیرورا و تاوانبارکردنیان بە پیلانگێری دژی ئاسایشی وڵات یا دژایەتی ئیسلام و خودا، پێشێلکردنی مافی ئەو مرۆڤانەیە\nقەدەغەکردنی لەسێدارەدان پشتگیریەکی جیهانی هەیە و دەیان ساڵە لە ئەوروپا لەسیدارەدان نەماوە، بۆ نمونە لە دانیمارک لە سالێ ١٩٣٣ دا قەدەغەکرا و دوای جەنگی جیهانی دووەم وردە وردە لە زۆربەی وڵاتانی ئەروپا کۆتایی پێهێندرا. رێکخراوی گەروەی جیهانی هەن کە کار بۆ نەهێشتنی سزای کوشتن دەکەن لەوانە ئەمنستی Amnesty International و رێکخراوی “هاوپەیمانی جیهانی دژی سزای کوشتن” World Coalition against Death Penalty کاری بەردەوام بۆ نەهێشتنی سزای کوشتن دەکەن. لەو وڵاتانەی سزای کوشتن بەبەرفراوانی پەیرەو دەکرێت لەوانە چین، ئێران، سعودیە، ئێراق، کۆریا و یەمەن لەریزی پێشەوەدان.\nپێوسیتە خەڵکی کوردستان بەرێکخراو و پارتەکانیەوە دژی سزای کوشتن و لەسێدارەدان بوەستنەوە، یەکەم لەبەر ئەوەی نەتەوەی کورد هەمیشە ژێردەستە بووە و بەهۆی ئەو سزایە نارەوایە ناڵاندوویەتی و بەسەدان هەزار مرۆڤی کورد لەسەر جودایی بیرورا و داوای ئازادی بوونەتە قوربانی ئەو سزایە، بۆیە ئەرکی لەپێشی ئازادیخوازانە کە هەوڵ بۆ نە‌هێشتنی ئەو سزایە بدەن.\nدووەم ئەو سزایە دژی مرۆڤایەتی و بنچینەسەرەتاییەکانی مافی مرۆڤە بۆ ژیان. ژیان مافێکی بنچینەیی مرۆڤە و نەهێشتنی ژیان لەرێگەی سزای کوشتن دژی ئەو مافەیە. سەبارەت بە تاوانەکانی کەتن وەکو پیاوکوشتن، دزیکردن، قاچاغکردن، یا تاوانی دیکە چارەسەری تاوانەکانی کەتن لەرێگەی کوشتنەوە ناکرێت و تاوانەکانی کەتن زیاتر دەبن کەمتر نابنەوە. سزای کوشتن چارەسەرێکە کە لە هۆکارەبنچینەییەکان ڕادەکات و نایەوێ لێیان بکۆڵیتەوە، چارەسەرێکە تێپەڕاندن و بازدانە بەسەر رووداو بێئەوەی هەروەستە لە ئاست هۆکارو باکگراوند و ئەنجام و دەرهاویشتەکاندا بکات. جگەلەوەی سزای کوشتن هیچ شانسێک بۆ کەسی تاوانبار ناهێلێتەوە کە خۆی چاکبکاتەوە. هەروەها ئەو خێزانەی کە مرۆڤەکەی لە رێگەی کوشتنەوە لەدەستداوە، کاریگەریەکی کوشندەی هەمیشەیی لەسەر بوونیدا دروست دەبێت و برینێکی هەمیشەیی لە دڵی ئەو خێزانەدا دروست دەکرێت. ئەو ڕووداوە دەکرێ ببێتەهۆی بەیەکجاری داڕمانی ئەو خێزانە یا دەکرێ ئەنجامی ترسناکی دیکەی لێبکەوێتەوە.\nکوشتن بۆ هیچ تاوانێک چارەسەر نییە، چارەسەر ئەوەیە لەو هۆکارانە بکۆڵدرێتەوە کە بوونەتە هۆی سەرهەڵدانی رووداو و تاوان، واتە کێشەکانی پشتی تاوانەکان لێیان بکۆلدرێتەوە و چارەسەر بکرێن. لەکۆمەڵگەیەکی رەوادا رێگە بەوە نادرێت بەچارەسەری سەرپێی و کاتی وەکو کوشتن سەیری چارەسەر بکرێت، بەڵکو چارەسەر بەناچاری دەبێ لە هۆکارەکان و کێشەکانی دەوری رووداوەکە و کۆمەڵگە بپێچێتەوە. کۆمەڵگە و دامەزراوەکانی لە بوونی تاوانەکاندا بێبەری نین و ناتواندرێ پشتگوێ بخرێن و بێ بوونی بەپرسیاری سەیریان بکرێت. کۆمەڵگە لەبەرامبەر ئاسایش و گوزەرانی مرۆڤەکانیدا بەرپرسیارە، بۆیە زۆر بەرپرسیارە لەوەی کە لە کۆمەڵگەدا روودەدات. بۆنمونە کێشەی ئاڵووێرکردن بە ماددەهۆشبەرەکان تەنها کێشەی کەسەکە نییە کە کارەکە دەکات، بەڵکو کێشەی کۆمەڵگەیە لەوە بپێچێتەوە بۆ ئەو کارە دەکرێت، بۆ ئەو دیاردەیە لە کۆمەڵگەدا هەیە، هۆکارەکانی سەرهەڵدانی ئەو دیاردەیە چین و دەکرێ چی بکرێت تا ئەو دیاردەیە بنبڕبکرێت، یا ئەو کەسە لەو کارە دوورکەوێتەوە. لەبەرچی لە کۆمەڵگەیەکی رێکوپێکدا کە دڵنیایی داد تیایدا پیادەدەکرێت ئاستی تاوان کەمە و لە کۆمەڵگەیەکی نارێکوپێکدا کە دڵنیایی دادی تێدا نییە ئاستی تاوان بەرزە.\nلەسێدارەدانی لاوانی کورد و سەر بە گروپی ئێتنی دیکە لەلایەن رژێمی ئیسلامی ئێرانەوە، تاوانە دەرهەق بەو مرۆڤانە دەکرێت، کە هیچ کامیان لە دادگایەکی رەوادا کەیسەکانیان سەیری نەکراوە. هەروەکو دادگاکانی ئێران سەربەخۆ نین و بە ئایدۆلۆژیای ئیسلامیزمەوە پەیوەستدارن. جگەلەوەی گرتن و لەسێدارەدان لەسەر داواکردنی ئازادی یا جودایی بیرورا و تاوانبارکردنیان بە پیلانگێری دژی ئاسایشی وڵات یا دژایەتی ئیسلام و خودا، پێشێلکردنی مافی ئەو مرۆڤانەیە بە دڕندانەترین شێوە، بۆیە دەبی بە تووندی ریسوا بکرێت. ئێران لەسەریەتی دەست لە چەوساندنەوە و کوشتوبڕی خەڵکی بێتاوان هەلگرێت، زیندانیان بێتاوان ئازاد بکات، سزای لە سێدارەدان هەڵگرێت، دان بە مافەکانی مرۆڤ، پرەنسیپەکانی ئازادی دەربڕین و مافی کەمینە نەتەوەیی و ئەتنیەکانی وڵات بنێت.\nسەیری ئەو لیکە بکە.